
RUDE DONATUS 


Libellus altero praemio ornatus in 
certamine Capitolino XXI - MDOCCCLXX. 


Ergo docendi munere solutus, quod aetatis terminum legibus sta¬ 
tutum jam attigi, hic apud maris litus, in via lata arboribus consita 
lento gradu solus vagor, nullo proposito consilio, sed hoc unum 
quaerens ut quam maxime hoc tepido sole fruar. 

Namque cum medici latera mihi inspexerunt atque arterias, mo¬ 
lesta enim pituita jam dudum laborabam, quae jugulum adeo occu¬ 
paverat ut vox rauca exiret frequenti tussi penitus quassarer, in 
hanc sententiam venerunt, ut quam primum maris litora peterem, 
ut auris marinis aliquid morbo lenimenti invenirem. 

Qua in re felix fui, quod aestas videtur in hos Octobris mensis 
dies inrepsisse, adeo tepidus sol mitisque aer est. Solus igitur ultro 
citroque spatior, litoris amoenitatem, aequoris tranquillitatem admi¬ 
ratus. Maris aqua procul dubio haud frigida est, si hic illic quosdam 
nantes video, advenas fortasse, qui eum calorem hic petunt, quo ca¬ 
rent in suis regionibus. 

Oculos circum verto, ut hoc miro naturae spectaculo prorsus de¬ 
lecter. Ex arboribus interdum folia arida, rubro colore illita, tenui 
aurae vortice correpta humi decidunt. Haud procul retia piscatores 
summo labore in litus trahunt, dum procul lintres, lineis passis velis, 
ignotam quandam regionem petere videntur. Super omnia autem ful¬ 
get sol nitidus, aureus, quo omnia illustrantur, foventur, animantur. 

Sed jam ambulando delassatus in ligneo sedili consido. Mecum 
attuli acta diurna ut perquam commode ea legere possim, quod 
mihi huc usque raro evenit, cum tot aliis officiis gravarer. Nunc 
ut tempus jucunde terere possim omnibus scriptis animum attentum 
praebebo, usque ad oblatas commercii occasiones. 

Videamus igitur quid novi in toto orbe terrarum, quid in nostra 
urbe evenerit. Breznevius, suarum partium ab actis, socios severe 
admonet, qui seditionem fovere videntur. Pisis graves tumultus con¬ 
citati sunt, quorum causa nonnulli vulnerati in aegrotorum hospi¬ 
tium excepti. In multis urbibus operum cessationes. Quid secreti 
celet Domus, quae dicitur, Alba, in Foederatis Americae Septentrio¬ 
nalis Civitatibus, aperte explicatur. 

Haec omnia oculis lustro velut absens, sensimque acta diurna e 
manibus in genua excidunt, cum nullum scriptum eam vim habeat, 
quae animum meum alliciat. Oculi in mare conversi undas solis ra- 

diis micantes contemplantur, sed animus, ac potius cor, longius 
evadit. 

Hac quidem hora annis praeteritis in munus docendi sedulus in¬ 
cumbebam novosque discipulos attente recensebam, ut eorum et 
ingenia et mores dignoscere possem. Quoties hoc opus suscepi, quo¬ 
ties ad exitum perduxi! Iterum iterumque, at quotannis semper re¬ 
cens novumque hoc opus mihi fuit. Quapropter dicere solebam ver 
mihi vere illud videri, quod docendi muneri initium daret. 

Discipulorum acies, quae deinceps his annis subsecutae sunt, si¬ 
miles mihi videntur undis, quae ex infinita maris immensitate, alia 
post aliam, litoris arenam petunt, lambunt, mulcent. 

Cum novos discipulos adieram, idem mihi eveniebat, quod hor¬ 
tum colenti, floribus vel arboribus fructiferis consitum. Meum esse 
ducebam omnes labores impendere, omnes curas adhibere ut fructus 
quam optimos darent. Quod autem eadem aetate prope modum, an¬ 
nis praeterlabentibus, novi discipuli semper fruebantur, factum est 
ut perenni quadam juventute ipse quoque vigere mihi visus sim. 

Discipuli mirum quoddam speculum mihi fuerunt, cujus opera 
mihi semper ante oculos juvenales imagines observabantur. Itaque 
si non corpore, quod annorum jacturam misere sensit, animo tamen 
idem semper fui ac fueram, cum primum in oppidulo Italico mimus 
docendi inii. 

Tam spisso nigroque capillo, leviter crispo, tam puerili, potius 
quam juvenali, vultu tunc eram, ut in errorem discipulos Lycei illius 
traxerim. Conferti ejus limen prope obsidebant mutuam salutatio¬ 
nem sibi reddentes post aestivas ferias, atque de casibus suis elata 
voce disserentes. Qui ubi me ad se accedentem conspexerunt, loci 
ignarum atque prope dubitantem, ilico densa corona me circumde¬ 
derunt, laeti quod novus laborum socius sibi daretur. Atque: — Cu¬ 
jus classis es? — seduli quaesiverunt. Ego vero, id summopere per¬ 
taesus quod discipulus eram existimatus, ac prope iratus quod im¬ 
pediebar ne in Lyceum ingrederer, quid responderim haud bene me¬ 
mini. Sed memini bene eorum stuporem atque admirationem cum 
me in cathedra sedentem conspexerunt. 

★ * * 


Sed qui sibilus improviso nunc ad aures pervenit, tam lenis ut 
periclitantis gemitus sibi auxilium implorantis esse videatur? Oculos 
intendo, atque procul video ex undis aegre emergentem naviculam, 
quae cursum ad hoc litus dirigit. In temporis momenta major fit, 
ejusque sibili crebriores, donec haud procul a litore substat. Pon¬ 
ticulus effertur qui in litore nititur. Turba, qaue naviculam complet, 
deinceps egreditur, singuli iter progressi, quos oculis attentis sequor 
ut de eorum vita et moribus aliquid attingere possim. 

Qui sunt? Unde veniunt? Quo tendunt, qui ponticulo nutante 
terram petunt? Haec noscendi cupiditas e docentis officio in me 
orta, acrior in annos facta, effecit ut discipulorum indolem diligen¬ 
ter scrutarer, penitus dignoscerem. Quos discipulos primum accepe¬ 
ram, eos singulos diligenter speculatus sum, ut docendi viam atque 
rationem ad eorum ingenia et mentis facultates adaequarem. Qua in 
re adeo profeci ut primo obtutu potuerim discipulorum animos accu¬ 
rate perpendere atque aestimare. Hanc tamen dignoscendi faculta¬ 
tem diuturno doctrinae usu et grata cum discipulis familiaritate 
adeptus sum. 

Sed prioribus annis quae consilii deceptio! Cum mihi persuasum 
esset discipulorum animos benevolentia tantum et clementia allici 
posse, summa in docendo lenitate usus sum, ut discipulorum gratiam 
mihi compararem. Sed cum brevi discipuli opinati essent se quid¬ 
quid auderent posse efficere, nullam meae clementiae gratiam ha¬ 
bentes, paulatim inter se susurros serere, jocos exercere, risus mo¬ 
vere, qui a primis ad extrema subsellia pertinebant. Brevi praeci¬ 
dam, jam res adeo progressa erat, ut fere mihi facultas docendi adi¬ 
meretur. 

E tot annis in docendo insumptis haec una minus grata rerum 
memoria exstat, cujus tamen causam non discipulorum malevolen¬ 
tiae tribuendam puto, sed meae docendi juvenali imperitiae, qui 
nulla puerorum disciplina imbutus, falsis opinionibus adductus, mei 
ipsius animi naturae clementi et miti nimis fortasse indulsi. 

Ceterum hoc mihi facile persuasi, ut feminas pueros esse, qui 
mansuetudinem et clementiam diligunt, sed severitatem animique vi¬ 
gorem venerantur. Qua ex re flocci faciunt benevolentiam, cui nulla 
subsit severitas atque vis, cum nimiam lenitatem e quadam animi 
infirmitate oriri arbitrentur, quam spermunt, qua abutuntur. Quare 
docendi rationem mutandam censui. Qui prius mitis, clemens, bene¬ 
volus fueram, severus deinde, asper, vel morosus exstiti. Discipuli 
tanta morum mutatione primum velut stupefacti, renuere conati 
sunt, seditionem excitare. Sed ubi ferrea manu se regi senserunt, ju¬ 
gum tolerare constituerunt, ut equi, qui primum per tesqua inhos¬ 
pita vagantur, mox freno domiti ab equite in orbem se ferri pa¬ 
tiuntur. 


* * * 


Longum larorum agmen caelum secat. Candidi ut sunt, aliqua albi 
coloris nota caeruleum caeli spatium illinere videntur. Alas lentis 
motibus agunt, easque tam late pandunt, tamquam si totum aerem 
sibi subicere videantur. Solem versus volant, et lucis fulgore et aeris 
tepore beati. Unde venerint, nemini notum, quo iter tendant, ne¬ 
mini compertum est. At interdum in maris undas praecipites ferun- 

tur, cibi profecto sibi parandi causa. Ut miram mihi spectanti ani¬ 
mi alacritatem infundunt! Sed ubi longius evanuerunt, ad meas co¬ 
gitationes redeo, quae et gaudio atque aegritudine quadam me 
afficiunt. 

Rerum usu edoctus potui paulatim severitatem cum clementia 
atque benignitate ita conjungere atque commiscere, ut semper postea 
potuerim benevolentia uti, nulla adhibita severitate. 

Namque ubi discipuli hoc sibi persuasum habuerunt se debere 
aut meam clementiam eligere aut meam severitatem, clementi ma¬ 
luerunt me uti quam severo. Exinde potui eam in discipulos bene¬ 
volentiam ostentare, sine ullo disciplinae detrimento, qua notus, ac 
potius, praeclarus in Lyceo habitus sum. Si quid autem erat in scho¬ 
la reprehendendum, quod praecipiebam parumper intermittens, si¬ 
lentio facto, eum discipulum obtutu acri atque severo petebam, qui 
aliquid molestiae mihi attulerat, atque hoc satis erat ut errantem 
ad bonam frugem reducerem. 

Itaque me omnes tamquam patrem dilexerunt, cum hoc animad¬ 
vertissent, me non commoda neque meas utilitates sectari, sed quae 
sibi ipsis esse possent incremento. Qui nulla discipulorum disciplina 
institutus fueram, naturam atque prudens consilium secutus, ad 
eam recte docendi rationem pervenire potui, ut non jam professor, 
sed verus magister appellatus sim. Hoc semper discipulis compertum 
esse volui a me et omnes et singulos magni aestimari etiam si mi¬ 
nus acres ingenio ceteris essent. Quod si quis locum italice vel lati- 
ne conversum multis mendis insperserat, nedum eum vituperarem, 
ubi eum de causis certiorem feceram quibus in errores inciderat, 
subinde me haud dubitare affirmabam quin et ea menda in poste¬ 
rum vitaturus esset et in melius ipse profecturus. Quod si in pro¬ 
xima vertendi exercitatione duo vel tria menda minus commisisset, 
ei gratulabar, hoc addens eum jam sibi iter munivisse quod ad bo¬ 
num exitum perveniret. 

Cum de iis argumentis quae jam tradideram discipulos interro¬ 
gabam, hoc me saepe affirmabam facere, non ut in eorum senten¬ 
tias inquirerem, sed ut quae jam praeceperam diligentius absolve¬ 
rem, clarius explicarem. Judicium autem quod in tabellis, legem se¬ 
cutus, punctis expressum inscriberem, id esse, quod nulla stabilitate 
valeret, utpote quod discipulorum voluntate in melius posset sem¬ 
per mutari. Quapropter continua exstitit docendi atque discendi exer¬ 
citatio, omnibus judicii curis amotis, quod anni tantum tempore ex¬ 
pleto aequum atque certum proferebatur, maxima autem justitia 
atque animi aequabilitate. 

Quid mirum si inter me et discipulos grata quaedam communi¬ 
tas atque societas devincta est, ut mecum libere quivis posset disse¬ 
rere, suam opinionem profiteri atque defendere, meque omnibus pa¬ 
ratum offerrem, ut quae docueram rectius interpretarer, dubia dis- 

solverem? Non scholam sed familiam quandam institueramus, ubi 
dulce diutius versari, ubi jucundum cum omnibus colloqui, ubi sua¬ 
ve curas et labores oblivisci. Qui prope alienum a collegis me gere¬ 
bam, taciturnum, paucis verbis usum, ubi inter discipulos me rece¬ 
peram, taciturnum, paucis verbis usum, ubi inter discipulos me re¬ 
ceperam, alius prorsus mihi factus esse videbar. Eorum vultus can¬ 
didi, curis intacti, ridentes, nisi forte interdum excruciati quod non 
debita pensa exsolvissent, eam vim atque potestatem habebant ut 
omnes angores tristitiasque ex animo adimerent, miramque induce¬ 
rent laetitiam. 

Ne quis tamen multum temporis me insumere putet ut gratissi¬ 
ma adulescentium fruerer societate. Quin immo discipulis salvere 
rite jussis, iisque sua subsellia adire rogatis, nulla interposita mora, 
docendi munere ilico fungebar, hac habita ratione, ut quae ad ser¬ 
monem vel graecum vel latinum pertinerent, utpote quae et gravia 
essent et taedii aliquid inferrent, primis tantum diei horis docerem, 
atque in posteriores horas differrem scriptorum vel graecorum vel 
romanorum lectionem litterarumque historias, cum haec argumenta 
magis animos discipulorum allicerent. 

Quae docendi ratio et discipulos summa delectatione afficiebat, 
et fructus haud exiguos praebuit. Quod si interdum aliquem disci¬ 
pulum videram non attentum aut, ut saepe fit, in alia disciplina occu¬ 
patum, ad eum conversus his fere verbis locutus sum: — Mecum 
mihi videris in scriptoris interpretatione minime consentire. Tuam 
igitur rogo sententiam. — At ille nihil muttire, vel aliquid inconditi 
proferre. Cui ego: —Asside — inquam — teque diligentiorem praesta, 
tuorum sociorum exemplum secutus. 

At si neglegentiam aliquam in universum diffusam animadverte¬ 
ram, qua et meis verbis discipuli minus attendi videbantur et non¬ 
nihil fastidio affecti, eorum ignaviam atque inertiam minime incu¬ 
sabam, sed domum reversus, quid docuissem, qua ratione praecepis¬ 
sem mecum ipse volutabam, ut, qua in re peccavissem certior factus, 
meam docendi viam rectius munirem. Quapropter numquam me 
habui perfectum atque ab omni parte absolutum, sed me eum sem- 
per esse putavi, qui ad docendum quovis tempore, qualibet occasio¬ 
ne aliquid discere posset. Meum igitur semper illud signum praeci¬ 
puum esse existimavi: docendo disco, idque, labentibus annis, verum 
esse expertus sum, cum ad diversas discipulorum indoles me opus 
fuerit accommodare, ut ex eorum animis ea elicere possem, quae ad 
institutionem disciplinamque essent conformanda. 

Quam ob rem haud immerito, puto, mihi nomen indiderunt Pa¬ 
tri Lycei. Quamquam in dubio etiam nunc sum utrum discipuli, nu¬ 
gatores ut sunt, hoc nomen mihi indiderint ob aetatem an propter 
auctoritatem. 

Quod autem ad auctoritatem attinet, maximo mihi illud docu- 

mento fuit, quod Lycei discipuli in unum congregati ad exitum 
frustra conati sunt adducere. Namque ante paucos annos, cum jam 
discipulorum contentiones et defectiones, causis haudquaquam pro¬ 
batis, ortum primum habuerunt, Lycei discipuli, ut eos qui contra 
bellum Vietnamicum seditionem faciebant mutua fide juvarent, a 
magistris deficere atque in vias descendere clamitantes atque tumul¬ 
tuantes constituerunt. Quod ubi rescii, Lycei moderatoris tunc vices 
gerebam, qui in proxima urbe de magistris in ludos cooptandis ju¬ 
dex erat constitutus, bene mane Lyceum adii, atque foribus ante sta¬ 
tutam horam reseratis, in via discipulos adeuntes exspectaturus mo¬ 
ratus sum. Qui primi advenerunt, ilico a me jussi in Lyceum ingre¬ 
di, quamquam inviti, paruerunt, itemque qui deinceps accesserunt. 
Quapropter omnes in Lycei aedes compulsi seditionis consilium omi¬ 
serunt. Qui tamen jocosum in modum cladem acceptam ulti sunt. 
In commentariolo ab iisdem conscripto atque edito, in quo Lycei 
casus narrantur, de omnibus rebus nimia quadam fiducia discepta¬ 
tur, hoc grandibus litteris inscribendum curaverunt: «Salvere pro¬ 
fessorem nostrum jubemus, publici ordinis commendatorem, qui 
discipulorum seditionem, vacationis diem optantium, compressit, se¬ 
davit, placavit». Quantum ludicris studet jucunda juventus! 


★ * ★ 


Haec dum mente voluto non sine aliqua animi laetitia, quodam 
languore membra sentio laborare. Surgamus igitur, atque proximum 
thermopolium petamus, unde et maris quam amplissimus patet 
prospectus, et aliquid nobis possumus comparare, quod languida 
membra recreet et confirmet. Ubi mensulae adsedi, potionum mi¬ 
nister sedulus advenit, atque: — Quid optas? — quaerit. — Lactis 
pocillum cum Arabica potione mixti. Affer praeterea nonnulla 
crustula. 

Abit puer, ut mihi quam primum quae jussi apparet. Oculos in¬ 
terea circumvolvo, aliosque mensulis adsidentes inspicio, raros qui¬ 
dem et provecta jam aetate. An et illi donati rude sunt, atque huc 
conveniunt tempus quomodocumque consumpturi? Hic acta diurna 
summa animi attentione perlegit. Ille nicotianum bacillum Tuscum 
lente sugit, atque veluti praestituto tempore fumeam nubem ex ore 
effundit. Illa vero anicula laneum thoracem hamis conserit. Est qui 
chartulas conscribat lucis ope pictas, ut familiares et necessarios 
certiores faciat, se, hoc praeclarum oppidulum maritimum visentem, 
haud immemorem eorum fuisse. 

Cum quattuor vel quinque adulescentuli adveniunt (an a ma¬ 
gistris desciverunt seditionem aliquam facturi?), qui recta musica- 
lem capsam petunt. In quam ubi nummum injecerunt, ilico mira 
cantiuncula auditur, velut magico quodam artificio excitata. Haud 

invenusta quidem cantiuncula est, suavissima canentis vox. Quam 
ob rem potionis ministrum, qui mihi quae petieram attulerat, haud 
dubitavi interrogare: — Quae cantiuncula? Cujus vox? — Ille vero 
quasi obstupefactus: — Advena — inquit — procul dubio es, qui et 
cantiunculam et canentem ignoras. Cantiuncula Granada inscribitur. 
Canit vero Claudius Villa, cantorum omnium clarissimus, qui haud 
injuria cantiunculae regulus appellatur. Romae trans Tiberim natus, 
trans Tiberim habitat. 

Quid dicerem? Nihil profecto, sed mihi potius pudendum fuit me 
tam a juvenalibus studiis esse sejunctum, ut eas cantiunculas nesci¬ 
rem quae vulgo essent cantitatae. Sed cur insimulandus hac de causa 
sum, cum cantiuncularum sententiae eae sint quae, si quid sciti et 
arguti significant, amorem omnibus modis omnibusque numeris de¬ 
cantent atque obtundant? Venit nunc mihi in mentem cantiunculae, 
qua multos abhinc annos (quot? Nemini dixeris, tam multi sunt!) 
omnes paene furebant. Valenda ejus titulus, quam audiebas cantita¬ 
ri foris et domi, noctes diesque. Ejus autem sententiae ineptae, fa¬ 
tuae, futtiles. Attamen ejus moduli musici ii erant qui singulari arti¬ 
ficio et Hispaniam ejusque terram et mores exprimerent. 

Cantiunculis igitur omissis, quod, musicae amantissimus, ejus 
artis haud imperitus sum, omnia studia ad eos converti, qui jure in 
hac provincia principes habentur, ad Germanicos praesertim, qui 
mihi potissimum probantur. Fuit tamen e discipulis quidam, qui e 
meo caelo musicali in terram, ut ita dicam, me devocavit, quod con¬ 
dere in suum professorem cantiunculam non dubitavit. Hoc ubi ab 
ejus sociis rescii, sed multo post atque per occasionem, minime tur¬ 
batus, quin immo quadam tactus noscendi cupiditate qua de causa 
in tanta apud eum seu gratia seu forsan offensa essem, discipulum 
ut mihi cantiunculam audiendam concederet oravi. Cantiuncula, 
quam cithara concinente, omnibus praesentibus ille cecinit, adeo et 
omnium et meam admirationem hilaritatemque excitavit, ut opti¬ 
mum factu esse duxerim eam magneticis taeniolis mandare, ut, prout 
vellem, iterum audirem. Quod, fatebor enim, cum saepius eveniat, 
ejus verba sunt in mea mente fere insculpta. 

Si vis latine discere, 
huc accede propere. 

Habemus professorem optimum, 
qui menda nostra acriter 
insectatur ut aves. 

Nec cuiquam parcit umquam, 
severus ac morosus est. 

At idem ut matercula 
nostras flet calamitates 
iisque medetur anxius. 

Granada, Valenda, duae cantiunculae quae ex eadem terra ortae, 
eandem terram celebrant: Hispaniam. Sed quantum inter se diffe¬ 
runt! Quod inter eas discrimen! Cantiunculae profecto, ut mores ho¬ 
minum, in annos mutantur. Quod heri placuit, hodie displicet, cras 
sordebit. At hanc rerum mutationem num in docendi ratione exper¬ 
tus es? Mirum, quod hanc quaestionem numquam mihi ante propo¬ 
sui, numquam alicujus momenti eam esse censui. Cursum litterarum 
peregi nec ullam dubitationem umquam in animum meum admisi, 
quae titubantem me efficeret. Vel potius numquam me perfectum 
absolutumque magistrum existimavi, sed eum potius, qui semper me¬ 
lior fieri deberet, quod docendi ars ea esset, quae nullum progres¬ 
sionis terminum toleraret. 

Itaque docendi ratione in annos meliore usus sum, sed numquam 
mutavi consilium atque docendi propositum a primoribus annis, 
mihi susceptum. Numquam antiquitatum vel graecarum vel latina- 
rum adulescentes peritos excudendos putavi, sed homines potius 
instituendos litteris et antiquitatibus usus. Si quis ex me quaesivis¬ 
set quid in antiquis scriptoribus legendis, vel latinis vel graecis, 
potissimum exquirerem, sine ulla dubitatione exempla humanitatis 
me inde haurire respondissem, quae tam excelsa, tam varia sunt, ut 
quae propria sint unicuique hominum condicioni facile inveniantur. 
Praeclarum quidem illud Diogenis: «Hominem quaero». At pro mea 
parte dictitare poteram: «Hominem instituo», qui omnibus vitae con¬ 
dicionibus atque necessitatibus par esset, qui tamen prospectum 
terrestribus studiis non finiret, sed altiora peteret. 

Cum autem homo idem semper sit et omnibus temporibus et om¬ 
nibus locis, eadem ratione, puto, semper est instituendus. Quod si 
perfectam absolutamque, quantum fieri potest, effecerit homo suam 
naturam atque indolem, semper is erit paratus ut temporibus opi¬ 
tuletur, ut et suis et civium necessitatibus auxilio sit. Quo con¬ 
silio usus numquam a statuto proposito descivi, numquam do¬ 
cendi rationem commutandam censui. Quamquam quae priore hu¬ 
jus saeculi parte evenerunt, ea tanta fuerunt quae totius orbis terra¬ 
rum formam atque institutionem immutaverint. Duo immania bella, 
ingentes rerum publicarum mutationes morumque conversiones, 
scientiarum infinitae progressiones novam attulerunt humano generi 
conformationem atque figuram, novam populorum communitatem, 
novos potestatis gradus. 

Quae omnia, etsi tanta, quanta vix mente concipi possunt, a 
praestituta docendi ratione numquam me amoverunt, quod non ca¬ 
duca ac fluxa sectabar, sed diuturna ac prope aeterna. Quapropter 
temporum vices hominumque studia nullam in me potestatem atque 
vim exercuerunt. Semper idem, meique semper similis fui, etiam cum 
, quidam in Italia, vir indoctus omnisque antiquitatis imperitus, hoc 

ausus est affirmare, imperium super fatales Urbis arces iterum appa¬ 
ruisse. 

A factionibus alienus omnes labores semper in discipulis insti¬ 
tuendis impendi, hoc uno contentus quod mutua benevolentia 
obstricti discipuli et magister non solum societatem, sed familiam 
quandam conflaverant. 


k ic ic 


— A tam cara familia nunc amotus, solus tempus teris! Surga- 
mus ergo atque ambulando aegritudinem lenire conemur —. Potio¬ 
num ministrum advoco: — Quanti? —. — Ducentis quinquaginta 
libellis —. — En tibi trecentae. Reliquae tibi muneri sint —. At mi¬ 
nister: — Gratias — inquit — quam maximas tibi ago. Vin alteram 
cantiunculam audire? —. — Minime. Hodie satis est —. Atque lento 
gradu extremum litus peto, ubi arena maris undis alluitur. 

Consisto. Quae undae nuper leniter litus lambebant ac fere mul- 
cebant, nunc concitatiores factae ac minaces, ingenti fremitu assur¬ 
gunt totum litus petiturae, ita ut aliquantum recedere cogar, ne spu¬ 
mis inspergar. Locum opportunum nactus, undas saevientes contem¬ 
plor, oculos in aliquam ex alto ruentem inicio, eamque sequor donec 
immani fragore in rupes illiditur atque in spumas nive candidiores 
infringitur, quarum guttulis totus aer humore salso madet. Quamdiu 
hic moratus sum? Nescio, sed haud paulisper puto, quod hoc unda¬ 
rum saevientium spectaculum, quamquam semper idem, suique sem¬ 
per simile, magno mihi erat oblectamento, atque quibusdam cogita¬ 
tionibus idoneum. 

Ut mare schola. Quae usque ad extremos docendi annos tranquilla 
<et sedata, velut placidus amnis, statutum iter pergebat, nunc impro¬ 
viso saevis procellis agitata, quo tendat quidve peiat ipsa nescit. 
Quae factionum studia a docendi ratione semper summa cura et dili¬ 
gentia arcui, amovi, prohibui, nunc velut agmine facto in scholas 
irrumpere conantur. Quae seditiosi petunt, alia sunt sine ulla dubi¬ 
tatione probanda, alia vero fortiter recusanda. Si scholarum aedifi¬ 
cia pauca angustaque sunt, si iis scientiarum instrumentis haud prae¬ 
dita sunt, nostris maxime temporibus necessariis, ut novissimis in¬ 
ventis discipuli instituantur, haec omnia quam primum comparen¬ 
tur, ut populis nova quodammodo humanitate imbutis pares simus. 

Sed mea quidem sententia duae praecipuae sunt causae, quibus 
seditiones in scholis ortae sunt. 

Studia olim superioris humanitatis ab iis tantum colebantur qui 
opibus atque divitiis pollebant. Quare pauci erant discipuli, familia¬ 
rum quadam institutione expoliti, atque ex aequalibus selecti. Si quis 
minus idoneus ad studia humanitatis colenda habebatur, vel proprii 
magistri auxilio utebatur, vel alia studia adibat quae suae mentis 

facultatibus essent idonea. Sed ubi hoc in vulgus prodiit, quod pro¬ 
fecto aequum atque justum habendum est, scilicet humanitatis atque 
munus civium omnium esse debere, atque scholarum fores pueris 
adulescentibusque omnibus patuere, ingentes, ut ita dicam, copiae 
in vetera studiorum aedificia irruperunt, quae et pauca et angusta 
novis discipulorum catervis fuere. Qui tamen, etsi exiguis mentis fa¬ 
cultatibus praediti, ad felicem studiorum exitum nihilo minus perve¬ 
nire quovis pacto contendunt. Quam ob rem veteres discendi rationes 
incusantur, quod obsoletae jam sint, re vera quod difficiliores, utpote 
quae mediocres facultates discipulorum superent. Quod in rerum 
natura plerumque fieri videmus, id etiam in scholis accidit. Major 
discipulorum copia virtutes et docendi et discendi minuit, ut doctri¬ 
na omnibus mentibus, vel ineptis, accommodetur. Ni ita fit, seditio¬ 
nes oriuntur, defectiones a magistris, qui vel imperitae vel nimii in 
vetera instituta obsequii insimulantur. 

Altera est causa qua studiorum disciplinae funditus perturbantur. 
Qui suae factionis incremento maxime student, ubi operarios in fir¬ 
missimas acies constituerunt, haud parvam sibi potestatem adipisci 
se posse existimaverunt, si adulescentium copias ad arma excitavis¬ 
sent. Qua in re optimum a Cina atque a Maotsetungo, ejus rectore 
atque moderatore, exemplum sumpserunt, hoc praedicantes nullam 
auctoritatem in adulescentes esse exercendam, quod contra auctori¬ 
tatis et fontem et arbitrium apud eos esse, qui sui juris conscii esse 
debent. Quapropter iis unis esse statuendum quid deceat, quid opus 
sit. Quam in scholas seu irruptionem seu corruptionem vitam esse 
affirmant, cum antea vel ignavia vel segnities vel quaedam mors do¬ 
minatae sint, divitum hominum beneficio et opera. 

Ubinam nunc, miselle, illa tua ab omnibus factionibus libertas? 
Ubinam illa tua docendi ratio, quam integram atque immutatam ser¬ 
vasti usque ad extremum exitum? Nonne decedendi forsitan de sta¬ 
tione tempus advenit, atque arma locumque tradendi junioribus col¬ 
legis, qui novum vitae afflatum in scholis excitandum esse praedi¬ 
cant, vetustis et deterioribus institutis amotis? Qui quanto te doc¬ 
tiores sunt, cum de pacta mercede, de stipendiis, de muneribus debi¬ 
tis, de opificum artificumque collegiis quam optime disserere va¬ 
leant, cum tu ad mensae argentariae ostiolum semper ignarus acces¬ 
seris, qua ratione stipendium tibi esset computatum! Iidem vero ad 
seditionem discipulos haud dubitant excitare, ipsique primi pili 
illius discipulorum agminis fiunt, quod vias urbis clamoribus implet, 
ut constitutus rerum ordo evertatur. 

* * * 


Cum e tam molestis cogitationibus navis sibilis haud procul sol¬ 
ventis eripior, ejus motus intentis oculis sequor, donec in altum 

evanescit. — Haec una — mecum aio — est e multis utilitatibus, 
quibus mihi frui licet, ex quo munere officioque docendi vaco, sci¬ 
licet, ut libet, otiari, atque tempus ad meam voluntatem adhibere, 
nullo mihi obstante. Ergo haec commoda, amice, spernes? Si vis ad 
multum diem somnum producere, quis prohibebit? Si vis tota Italia, 
vel toto orbe terrarum peregrinari, quis vetabit? Si vis acrius in 
scriptorum vel latinorum vel graecorum studia incumbere, quis im¬ 
pediet? Si vis... Sed cur tanta aegritudine laboro, ut nihil horum 
me possit delectare? 

Priusquam ultimus in docendo annus insumptus ad exitum perve¬ 
niret, scholae moderatorem rogavi ut extremo die officio vacarem, 
idque aegre rogavi, quippe qui mei commodi causa ne ullum qui¬ 
dem umquam petiissem. Nolebam enim summa animi commotione 
perturbari, si extremum vale discipulis dixissem. Abire malueram 
anglico, ut aiunt, more, nulla salutatione data, nulla accepta. Quod 
moderator, qua humanitate est, mihi comiter concessit, praesertim 
cum eo die lectio, quae dicitur, brevis habeatur. 

At discipuli, utrum meam fraudem suspicati an certiores facti, 
incertum, extrema hora ubi finem docendi feci, omnes uno impetu 
e sellis surrexerunt, et conferti cathedram circumdederunt atque 
una voce summa animorum commotione: — Gratias — inquiunt — 
tibi quam maximas agimus pro omnibus quae nostrae utilitatis cau¬ 
sa fecisti. Tui numquam obliviscemur. 

Si centum etiam annos vixero, mirum hoc temporis momentum 
numquam obliviscar. Coronam discipulorum conspicio me in cathe¬ 
dra sedentem paene obsidentium. Comae nigrae et flavae, vultus ro¬ 
sei et palliduli, oculi cerulei caesiique in unum circa me collecti, 
eam imaginem effingunt, ut si quis varios nectat purpureosque flo¬ 
res. Discipulorum autem voces, qui pro sua quisque parte intimos 
animi sensus manifestare certant, jucundum concentum efficiunt, 
quo summopere delector. Quid responderim nescio, hoc tantum me¬ 
mini, pauca me verbis, multa lacrimis significavisse. At illi deinde 
me etiam in via usque ad aedes meas deduxerunt, ibique aliquamdiu 
commorati sunt, tamquam si nollent a me sejungi. 

Quid mirum si nondum mihi videor discipulos deseruisse, si 
noctu etiam in somnis docendi officio libenter fungor? Nocte prae¬ 
terita vehementer excruciabar quod discipulo, quem minime nove¬ 
ram, frustra de temporum consecutione praecepta explanare conabar. 

Atqui semper potui et graeco et latino sermone ita discipulos 
erudire, ut anno docendi exeunte omnes fere ad superiorem classem 
promoverentur. 

Hoc autem quotannis mihi maximae laetitiae fuit, quod exceptis 
admodum paucis, ceteri discipuli in antiquitatis studiis summopere 
profecerunt. Quare qui maturae suae institutionis atque doctrinae 
periculum obierunt, semper probati sunt, multi cum laude. 

Sed nunc dum solus otiaris, atque in extremo litore vagaris au¬ 
ras captans marinas, quae delassatis tuis lateribus aliquid deleni¬ 
menti possunt afferre, mente procul erras atque furtim in nota jam 
dudum ingrederis conclavia, ubi pleramque tuae vitae partem haud 
invitus consumpsisti. Tibi ingredienti non assurgunt, quos tamen 
singulos vides in subselliis suis eo ordine sedentes, quem ipse ineun- 
te anno praeterito statueras. En illic Eugenius Lalli, qui in scriptis 
vel latinis vel graecis vertendis, caput circumvolvit, auxilium sibi 
petiturus, atque limis oculis e propioris socii commentario quae jam 
statuto sermone reddita sunt, haurit vel surripit. Hic vero Antonius 
Vaselli, qua diligentia est, nullum docentis verbum pessum ire pati¬ 
tur omniaque magistri praecepta adversariis sedulus mandat. Et te, 
Georgi Villi, reviso, qui soles, quae tua est mentis acies, ex me mul¬ 
ta quaerere, mecum multa disceptare, ita ut colloquium paulatim 
cum omnibus discipulis instauretur. Sed quid singulos in mentem 
revoco? Omnes et agnosco et contemplor. Ne impedimento tamen 
docenti sim, neve vos a discendo importunus amoveam, ut furtim 
ingressus sum, ita furtim decedam, aliquid tamen et mei animi et 
mei cordis vobiscum relinquam. 

* * * 


Sed haec dum anxius mente voluto e proxima turri aera sacra 
in numerum pulsata, jam meridiem admonent advenisse. In deverso¬ 
rium igitur redeundum, ut vires extenuatas et cibo et postmeri¬ 
diana quiete reficiam. Iter in litore prius habitum remetior. Omnia 
vestigia quae profunda in arena impresseram nulla sunt, evanuere 
maris undis et ablata et deleta. Quod factum, qua de causa nescio, 
in triste praesagium verto. Discipuli, memini bene, mihi abeunti una 
voce obtestati sunt: — Semper tui memores erimus — Quatenus 
haec verba vera et sincera habenda sunt? An discipulorum obtesta¬ 
tiones ut nautarum promissa existimandae? 

Ceterum rerum hominumque naturae consentaneum est ut anni 
labentes et casus vitae et temporum vices in discipulorum animis 
mei memoriam minuant vel omnino deleant. Manebit tamen in per¬ 
petuum quidquid boni, quidquid recti, quidquid honesti in animis 
eorum impressi. 

Quod ad me attinet, cum navem illam atram conscendero, illuc 
me laturam unde negant redire quemquam, in animo jam deficiente 
mihi praesto erunt discipuli, magistrum, ut olim, quasi florea coro¬ 
na circumdantes. 


Prof. Theodorus Ciresola 
Viale Brianza n. 22 

,20127 — MILANO (Mediolani in Italia) 



DE CONVENTU OVIDIANO TOMIS HABITO 


Anno 1972 mense Augusto exeunte permulti docti homines undi¬ 
que gentium in Dacoromanorum fines convenerunt in regionem illam 
ad Pontum Euxinum vergentem quae a Romanis Scythia minor ap¬ 
pellata est saeculisque labentibus jam inde a media aetate nomen Do- 
brogiam accepit a Dobroticio regulo quodam Byzantio ductum, ad 
conventum Ovidianum in urbe Constantia (Dacoromanice: 'Constan- 
ta') concelebrandum, quae Dobrogiae caput est. Quae quidem urbs 
doctissimorum virorum sententia eadem esse putatur cui Ovidii tem¬ 
poribus Tomis nomen fuit 1 . 

Ut inter omnes constat, studia Ovidiana in Dacoromanis florent 
vigentque; quibus de studiis praeter ceteros optime est meritus Ni¬ 
colaus Barbu professor ille Bucurestiensis cujus opera, Dacoroma¬ 
norum rei publicae rectoribus faventibus, anno 1970, cum conventus 
ille amplissimus de Latina humanitate Bucurestiis celebraretur, so¬ 
cietas condita est studiis Ovidianis promovendis atque propagandis, 
cui Ovidium nomen est inditum. Qua societate curante anno 1972 
conventus Ovidianus Constantiae habitus est. Proximus conventus 
post tres annos in Italis Sulmone habebitur, ubi poeta natus est. 
Quod cum sollemniter a Nicolao Barbu nuntiatum est, nos Itali prae¬ 
ter omnes laetati sumus eo quod anno bis millesimo volvente post 
Ovidium natum, i.e. anno 1958, primum illum omnium gentium con¬ 
ventum Ovidianis studiis fovendis Sulmonenses splendidissime appa¬ 
ravere atque agitavere eo quoque consilio ut subsequentes excita¬ 
rent conventus 2 . Utinam voti compotes fiant viri illi humanissimi 
et quarto quoque anno vel Sulmonem vel Constantiam homines 
doctissimi ex omni terrarum parte conveniant ad poetam excolen¬ 
dum atque celebrandum! Anno 1958 Sulmonensium civitas poetae 
suo monumentum exegit nescio an aere perennius, utilius quidem: 


1. De nomine regionis cf. C. Eichenseer: De Roboretanis Feriis Latinis 
in «Voce Latina», a, VIII, 1972, n. 30, p. 32, adn. I. 

2. H. Paratore: Oratio auspicalis in «Atti dei Convegno internazionalc Ovi¬ 
diano», Sulmona, maggio 1958, Roma, Istituto di Studi Romani ed„ 1959, voi. 
I, p. 12. 

omnes enim relationes et commentationes in conventu habitae publi¬ 
co sumptu impressae non solum testimonia gravissima et documen¬ 
ta praestant studiorum eo tempore peractorum sed etiam incitamen¬ 
ta studiosis hominibus praebent ut in rebus Ovidianis allaborent in¬ 
dagandis atque perspiciendis 3 . Quid de Instituto illo Bibliographico 
Ovidiano dicam anno 1958 peropportune Sulmone condito 4 5 ? Quo 
Instituto curante liber qui Italice «Bibliografia Ovidiana » inscribi¬ 
tur editus est, ab Hectore Paratore doctissime diligentissimeque 
conscriptus: in eo indices invenias non solum incunabulorum et 
editionum Ovidii operum quae jam inde a saeculo XVI ineunte im¬ 
pressae sunt, sed etiam omnium librorum et lexicorum et commen¬ 
tationum ad studia Ovidiana attinentium quae usque ad annum 1958 
apparuerunt B . Hic denique, reliquis praetermissis, memorae me ju¬ 
vat novum expolitumque libellum quem Sulmonensium civitas Tomi¬ 
tis donandum edidit 6 cum conventus Ovidianus anni 1972 celebra¬ 
retur. Anno 1958 de Ovidii vita et operibus et fortuna apud poste¬ 
ros ubicumque in Dacoromania acroases habitae, ludi scaenici Ovi¬ 
diani dati sunt, novae poetae operum editiones impressae ejusque 
poemata in Dacoromanorum sermonem reddita sunt, commentatio¬ 
nes criticae, narrationes et scripta alius generis prodierunt. Si quis 
Georgii Bulgar commentationem legerit de Ovidio anno 1958 in Da¬ 
coromania multimodis celebrato necnon perutilem illum librorum 
indicem a Joanne Fischer quam diligentissime perscriptum, multa 
inveniet quae in usum vulgata sunt non solum eorum qui in studiis 
vel Latinis vel peculiari modo Ovidianis versantur, sed etiam cum 
scholarum tum eruditorum omnium hominum 7 . Ex iis quae tum in 
disciplinis ad studia antiquitatis pertinentibus indagata et perves¬ 
tigata sunt praeter cetera memoranda hic mihi videntur Nicolai Bar- 


3. In «Acta» mem. scripta collecta sunt 43 numero a doctissimis viris et 
Italis et alienigenis de rebus Ovidianis exarata. 

4. Bibliografia Ovidiana a cura di E. Paratore. Comitato per le celebra- 
zioni dei Bimillenario, Sulmona, p. 5. 

5. Anno 1958 Lutetiae Parisiorum opus amplissimum gravissimumque appa¬ 
ruit q.i. Ovidiana —Recherches sur Ovide publices k 1'occasion du bimiltenaire 
de la naissance du poete par N. I. Herescu. Paris, Soc. d’ed. «Les Belles Let- 
tres», 1958. Quo in volumine multa eaque magni momenti insunt et ab Italis 
quibusdam et a Dacoromanis perstudiose conscripta. 

6. A. de Nino: Ovidio nella tradizione popolare di Sulmona. Testo ripro- 
dotto da A. de Nino: Tradizione popolari abruzzesi, vol. II (a cura di B. Mos- 
ca). L'Aquila, L. U. Japadre ed., 1972, pp. 54. 

7. Gh. Bulgar: Bimilenarul Ovidiu in Rominia, in «Studii Clasice», I, 
1959. Editura Academiei Republicii Populare Romine, pp. 225-228; J. Fischer: 
Bibliografia Clasica Romineasca (1947-1957), ibidem, pp. 229-245, passim. 

bu, Nicolai Lascu, Trajani Costa aliorumque doctissimorum virorum 
scripta in volumen illud collecta q.i. « Publius Ovidius Naso» 8 . Tum 
Constantiae Institutum illud conditum est studiis Ovidianis prove¬ 
hendis (Dacoromanice: Centrul de studii Ovidiene), eo praesertim 
consilio ut, ad ea penitus exploranda illustranda et dijudicanda quae 
Ovidius in «Tristibus» et in «Epistulis ex Ponto» de situ moribus 
ac populis tradidit Scytharum, horum operum novae criticae editio¬ 
nes pararentur atque imprimerentur, amplissimis commentariis 
instructae de rebus philologicis et historicis, nova praeterea scripta 
ad studia Ovidiana pertinentia publicarentur, et quae praecipua 
exstarent jam apud exteras gentes impressa in Dacoromanicum ser¬ 
monem translata vulgarentur. 

Multa de Ovidio scripta jam inde ab anno 1968 in commentariis 
apparuerunt qui «Pontica» inscribuntur, quotannis a moderatoribus 
Musei Archaeologici Tomitani editis. In proximo «Ponticorum» vo¬ 
lumine index apparebit operum quae in Dacoromanis post annum 
1956 impressa sunt, curante Nicolao Lascu, qui Constantiae Instituto 
Ovidiano merito praeest 9 . 

Operae quidem pretium est hic memorare Constantiae in amplisr 
simo illo Museo Archaeologico plurima collecta apteque disposita 
esse quae in agro Tomitano impigre alacriterque explorato atque 
effosso viri illi reppererunt antiquitatum studiosi qui archaeologi ap¬ 
pellari solent. Innumera fere hoc in Museo invenias opera artificio 
perfecta, columnas, statuas, sarcophagos, lapides inscriptos, orna¬ 
menta aliasque res id genus, quae de antiquissimis regionis illius 
incolis testimonia perhibent. At res una omnium exspectatissima 
deest, Ovidii sepulcrum, ad quod inveniendum atque detegendum 
archaeologi illi omnes ingeniorum animorumque vires intendunt im- 
pigreque enituntur. Utinam tanto incepto prosper exitus serius ocius 
contingat! 

At non possum hic omnes doctos homines recensere qui in Da¬ 
coromanis de studiis Ovidianis optime sunt meriti: sat est Nico¬ 
laum Barbu et Nicolaum Lascu necnon Radu Vulpe et Dionysium 
M. Pippidi archaeologos peritissimos memorasse. 


8. «Publius Ovidius Naso». XLIII i.e.n. — MCMLVII e.n. Bucuresti. Ed. 
Academiei R. P. R., 1957, p. 581, 8.°, passim. 

9. Multa de Ovidio et Dacoromanice et Italice magister hic doctissimus 
scripsit: ejus commentationum et librorum ad res Ovidianas attinentium cf. 
indicem in vol. N. Lascu: Ovidiu omul si poetul. Cluj, editora Dacia, 1971. 
pp. 473. 

Ad conventum ab Ovidiano apparatum celebrandum Constantiam 
plurimi rerum Ovidianarum studiosi ex omni terrarum parte conve¬ 
nerunt. In conventus sessionibus relationes et commentationes mul¬ 
tae habitae sunt, at nonnullas tantum audire potui cum oratores in 
aedibus Instituti Paedagogici Tomitani alii in aliis conclavibus ple¬ 
rumque simul dicerent. Latine plurime dixerunt; quidam autem vul¬ 
garibus usi sunt sermonibus. 

Nicolaum Barbu professorem illum Bucuresti ensem eumque Ovi¬ 
diani praesidem laeta et libens audivi et conventus initium facien¬ 
tem et litteras auspicales Georgii Maurer supremi consilii publicae 
rei moderandae praesidis, Dacoromanice conscriptas latine reddentem 
et de Ovidio poeta doctissime dicentem necnon ea recensentem quae 
nostra aetate de Ovidio ejusque operibus auctores alii aliter sentien¬ 
tes scripserunt et in mitiorem et in deteriorem partem interpretati. 
Quas sententiarum varietates et dissimilitudines protulit magister ille 
praeclarus, quot rerum discrepantias breviter perstrinxit! 

Si quis orationum indicem oculis lustraverit quae in conventu ha¬ 
bitae sunt, res plurimas easque varias et distinctas videbit a doctis¬ 
simis illis hominibus pertractatas. Quid de Sulmonensi poeta ejus¬ 
que operibus XX his annis scriptum judicatumque et doctissime in¬ 
dagaverunt Gregorius Tanasescu, Olynthus Pasqualetti, Antonius 
Manzo, Henricus Le Bonniec, Stephanus Kresic et alii. 

Sulmonenses qui aderant et qui a Dacoromanis praeter omnes 
benigne et comiter vereque fraterno more excepti sunt utpote qui 
ex eadem gente Paeligna qua poeta essent prognati, una cum reliquis 
Aprutinis quaedam memoria dignissima protulerunt. Marius Marco- 
ne professor Sulmonensis idemque civitatis illius bibliothecae prae¬ 
fectus egregie concinneque dixit artissimis quibus humanitatis et 
amicitiae vinculis Ovidii opera Italicae et Dacoromanicae gentes con¬ 
junctae essent. Paulus quoque Di Bartolomeo Sulmonensis civitatis 
magister verba fecit peropportuna atque luculenta. Genius quidem 
et prope dicam praeses atque patronus Ovidius factus est et Sulmo¬ 
nensium et Tomitarum! Eum quasi numen genticum Sulmonenses 
habuisse ostendit Ilius Di Jorio testimoniis nisus nobis minime vel 
parum notis 10 . Angelus Maria Scalzitti de Instituto egit studiis Ovi¬ 
dianis Sulmone condendo, Josephus Minicione de Proserpina in ope¬ 
ribus Ovidii et Claudiani, Franciscus Cercone de via Minucia et de 


10. Ilii De Jorio oratio de Ovidii fortuna in «Voce Latina», a. VIII, 197Z 
p. 56-59 impressa apparuit. 

templo quodam Jovi dicato, Maria Rossini de arboribus et floribus 
in «Metamorphoseon» libris. 

Adfuit quoque exilis, at egregia et in arte exercitatissima manus 
linguarum cultorum, qui graeca voce glottologi appellari solent. 
Marcellus Di Giovanni quid neutrius generis superesset indagavit in 
vulgaribus Aprutinorum sermonibus et in lingua Dacoromanica. Er- 
nestus Giammarco de valle Paeligna dicens cum lingua tum moribus 
romana facta, docuit Sulmonenses cives multa a latino in suum ser¬ 
monem derivata in omne tempus servasse idemque illustravit quibus 
in rebus et Aprutinorum et Illyriorum vernaculi sermones inter se 
congruerent atque convenirent. Alfredus Carpineto Ovidium praefa¬ 
tus numquam nominis Paeligni fastidiosum fuisse, de sermone Pae¬ 
ligno dixit quo usus est poeta antequam se Romam contulit. 

De Ovidianis dictionis figuris et de allegoricis poetae operum in¬ 
terpretationibus quae apud scriptores mediae quae dicitur aetatis 
inveniuntur Alanus Michel et Joannes Ballistreri doctissime indaga¬ 
verunt. De Ovidio quoque in italicis mediae aetatis litteris disertis¬ 
sime dixit Joannes Ballistreri. Quae propria essent Ovidii narrandi 
artis Michael von Albrecht et Henricus H. Huxley recognoverunt. Hu¬ 
manitatem Ovidianam Aloisius Alfonsi, Antonius La Penna, Richardus 
Avallone aliique clarissimi doctores sibi proposuerunt illustrandam. 
De Ovidio apud Polonos luculenter doctissimeque suo de more di¬ 
xit Casimirus Kumaniecki, de Ovidio apud Byzantios Joannes Irms- 
cher. Quantum poeta in litteris Lovenicis, Bohemicis, Francogallicis, 
Russicis, Dacoromanicis promovendis valuisset Cajetanus Gantar, 
Eva Kaminkova, Josephus Triska, Janus Sprincl, Vilfridus Stroh, 
Sorina Bercescu, Helena Loghinowski, Demetrius Pacurariu disputa¬ 
verunt. Quo melius Ovidii opera intellegi possent Salvatore D'Elia 
ea investiganda esse contendit quae Augusti aetate novata in re pu-r 
blica et immutata essent, qui civium coetus Romae tum prodiissent 
et increvissent, quomodo se novi hi homines gessissent, certis nisi 
rationibus vel ad rem publicam vel ad mores institutionemque vitae 
attinentibus, et res quae oeconomicae dicuntur pertractavissent. Quo¬ 
rum novorum hominum in numero qui, publica munera negotiaque 
aspernari et fastidire soliti, et rebus agendis caverent ne implicaren¬ 
tur et Augusto sine industria et studio faverent, Ovidium principem 
quidem habuisse locum ejusque poemata aetatis illius tempora et 
personas sapere quodam modo ait atque redolere. 

Victor Poschl professor ille Heidelbergensis ostendit poetam nar¬ 
ratione de Lycaone in I « Metamorphoseon » libro intexta res quas- 

dam romanas adumbrasse idemque venam illam remissae hilaritatis 
extulit, que ad res atrocissimas quas exponit mitigandas sagaciter 
acuteque utitur poeta. Magistri illius disertissime dicentis praeter 
modum mirata sum et doctrinae copiam et vividum orationis genus 
singularique festivitate distinctum. 

Richardus Avallone professor Salernitanus « Tristia » et «Epistulas 
ex Ponto» laudavit quippe quae nec humanitate illa Ovidii propria 
nec poeticis luminibus artificioque carerent. De poetae caritate in 
animalia breviter concinneque dixit Arvidius von Taube professor 
Bremensis. 

Orationem a Caeleste Eichenseer de Ovidio inter Romanitatem et 
Christianitatem versato habitam, quam Tomis audire non potui, in 
libellis «Vocis Latinae» impressam legi 11 . Doctissime ille quidem res 
propositas considerat et pertractat quippe qui et scriptores Christia¬ 
nos veteres in promptu habeat et penitus noverit quid nostrae aeta¬ 
tis docti homines hoc in genere senserint atque dijudicaverint. Ser¬ 
gius quoque Felici de Ovidii fortuna dixit apud latinos auctores 
Christianos. Domini Caroli Egger qui adesse non potuit nuntiatam 
orationem de Ovidio apud scriptores ecclesiasticos in volumine Acto¬ 
rum nobis legendam praesto fore reor. Valde dolui quod Casimiri 
Kumaniecki professoris illius Varsoviensis praeter ceteros et recon¬ 
ditae doctrinae copia et ingenii acie et singulari latine dicendi facul¬ 
tate praestantissimi orationem de Ovidio apud Polonos exaudire non 
potui. Cum latina lingua usus vel in doctissimorum virorum coetu 
luculenter gravissimeque dicit vel amicos comiter urbaneque alloqui¬ 
tur, homo ille quidem latinus mihi videtur nostrae aetati praeter opi¬ 
nionem restitutus. Quis enim eo fusius, eo concinnius elegantiusve di¬ 
cere valet? Ne dicam de rebus minime plerumque vel parum notis 
quas de more profert explicatque, de sententiis et judiciis acerrimis 
quae audientes edocet. Cum eum exaudire mihi contigit, Dantis 
Alagherii versus hi mihi in mentem incidunt: «Aneor vo’ che m’in~ 
segni / e che di piit parlar mi facci dono » ( Inf ., VI, 77-78), i.e. «Plu¬ 
ra a te addiscere excupio tuoque amplius sermone donari». Jure 
meritoque magister hic qui ubique gentium honoribus cumulatus 
est meritis quaesitis, nuper Romae in Capitolinis aedibus praemio 
illo donatus est rerum Romanarum cultoribus quotannis attributo u . 


II. C. Eichenseer: De Ovidio inter duos mundos versato, Romanitatem et 
Christianitatem, in «Voce Latina», a. VIII, 1972, n. 29, p. 11-18; n. 30. p. 60-71. 

12. Cf. «// Premio Cultori di Roma per Vanno 1973» in commentariolis 
«Rassegna d'informazioni deiristituto di Studi Romani», Roma, a XLI, 1973, 
n. 10, p. 2. 

De rebus ab eo Tomis pertractatis ab Ignatio Richardo Danka pro¬ 
fessore Lodziensi certior facta sum qui —qua humanitate est— mihi 
narrationem a se exaratam de conventu Tomitano misit, quae nunc 
in «Voce Latina» impressa legi potest 13 . Richardum autem Danka, 
amicum meum inter certos certissimum, intento animo audivi ube¬ 
rius in conventu dicentem. Polonus hic acri fervidoque ingenio et co¬ 
piosissima multifariaque doctrina insignis necnon procera statura 
grandique corporis habitu, quaedam Dacoromanice praefatus multa 
Latine de quaestionibus nonnullis ad «Fastos» attinentibus doctissi¬ 
me disseruit. Orationem magnam operosamque citius propter tem¬ 
poris angustias legit incitatoque gradu multa praeteriens atque in¬ 
tercidens ad perorationem festinavit velut amnis fervidus immensus- 
que monte decurrens, ut Horatii verba ( Carm ., IV, 2, 5-8) proferam: 
ea enim rerum copia, eo dicendi impetu eaque vi praestitit orator. 

Andream Thierfelder professorem Magontiacensem eumque poe¬ 
tam latinum egregium intento animo audivi de Ovidio epicedion a 
se exaratum 14 legentem. In elegis condendis Sulmonensem scite se¬ 
cutus subtiliter eleganterque cecinit poeta ille Germanus Ovidii fa¬ 
tum nomenque cum Scytharum et Getarum in omne tempus con¬ 
junctum. Multa quidem Magontiacensem levat Ovidiana aura cycnum! 
Ovidii religionem quam doctissime et disertissime penitus perspexit 
indagavitque Robertus Schilling professor ille Argentoratensis. 

Nicolaus autem Lascu plurimos poetas atque scriptores recensuit 
omnium fere gentium omniumque aetatum qui jam inde a saeculis 
quae media dicuntur et latina lingua et vernaculis sermonibus usi 
fabulam de Pyramo et Thisbe ab Ovidio narratam variis dissimili- 
busque rationibus secuti et imitati sunt. 

Hic demum liceat mihi Casimiro Kumaniecki, Georgio Star- 
nawski. Caelesti Eichenseer, Richardo Danka, Georgio Bulgar, 
Constantiae De Luca reliquisque doctissimis amicis gratias agere qui 
me benigne audiverunt dicentem quid ex Ovidii operibus in Leonar- 
di Vincii scripta esset derivatum. Leonardus, qui linguae latinae 
dicendae plus quam semel operam dedit et «Metamorphosis» et «He¬ 
roidas» in suis libris asservatas in promptu habuit, de rebus scri¬ 
bens quas Ovidius cecinerat Ovidianos locos nonnullos secutus et 
imitatus est, quaedam suo de more immutans et novans. 


13. I. R. Danka: Conventus Ovidiani relatio in «Voce Latina», a. VIII, 
1972, n. 30, p. 43-52; a. IX, 1973, n. 31, p. 10-24. 

14. A. Thierfeldek: Epicedion Ovidii poetae, ibidem, n. 30, p. 53-55. 

In aprico illo Ponti Euxini litore saepius mihi Leonardus animo 
occurrit et propter ea quae de Pontico mari scripsit longius latius- 
que remotissimis temporibus in infinitum fere patente et propter 
paginas praeter ceteras luculentas quas de conchis marinis fossili- 
busque animalibus exaravit. Mamaiae enim quasdam vidi massas la¬ 
pideas in quibus conchae marinae et pauxillula alia fossilia inerant. 

* * * 


Postremo conventus die in theatrum convenimus ad Ovidiani 
consilium elegendum. Tum Nicolaum Barbu audivimus nominum in¬ 
dicem doctissimorum virorum legentem quos ex omnibus gentibus 
scite selegerat; qui homines tum, omnibus qui adfuimus plaudenti¬ 
bus, in Consilium sunt cooptati. E theatro postea una cum Michaele 
von Albrecht egressa sum, qui vir est urbanissimi suavissimique 
sermonis: cum tot plausus unicuique Ovidiani rectorum dedissemus, 
inter nos perbelle convenit, aliquid plausus nobis quoque jure esse 
tribuendum, qui diu multumque res Ovidianas in animis reputantes 
libris et chartis incubuissemus ad commentationes nostras conscri¬ 
bendas et perpoliendas. Qua de re laeti et libentes statuimus in pa¬ 
gum qui Dacoromanice Murfatlar appellatur cum reliquis sodalibus 
convenire ad bacchicum quasi embolium celebrandum: in pagum 
enim illum amici de more loci congregari interdum soliti sunt hila- 
resque degere horas in vinis omnis generis gustandis. Postmeridiano 
enim tempore aliquot petorritis Pullmannianis vectati in pagum per¬ 
venimus et postquam Museum Archaelogicum et magnas illas vina¬ 
rias cellas invisimus, in maximam quandam tabernam deversoriam 
ingressi ad mensas prout fors tulit et amicitiae conjunctio distracti 
et congregati sumus. Tum leve puellarum pulcherrimarum agmen 
prodiit quae Decoromanico more vestibus indutae variis coloribus 
distinctis mirumque in modum acu pictis, per gradus lignearum sca¬ 
larum celeriter descendentes quae in medio illo perlucidoque concla¬ 
vi exstabant, quoquo versus fercula attulerunt cuppediis repleta a 
nobis ante ingustatis. Nihil quidem apponi potest offulis illis exqui¬ 
sitius mellitulis, nescio qua sapida bonarum rerum mixtura confectis 
butyroque oblitis, nil gustatu suavius vel globulis illis minutulis dul- 
ciculisque vel crustulis modice piperatis lepidoque quodam sapore 
imbutis. 

Quibus Saliaribus dapibus momento temporis —ut par fuit— 

haustis, ad puellas rursus advenientes oculos vertimus quae e plenis 
lagoenis vina nobis in pocula iterum iterumque infuderunt, subbi¬ 
bentes ad deplendos calices monentes. «Nunc est bibendum»; nescio 
quis ita nos monuit Horatium secutus. Vinnula hic Nicolai Barbu 
memoranda est oratiuncula, qui nos festive allocutus invitavit ut 
Bacchum post Minervam coleremus. O lepidum, o festivum caput! 
Haud mollibus ejus jussis obsecuti vina Dacoromanica gustare coe¬ 
pimus. At ego Postumiae illius memor quae teste Catullo (27,4) 
ebria acina inter pocula ebriosior evadere assueverat, primoribus 
tantum labiis vina ligurrire statui ne forte —invita quidem— ebrie¬ 
tatis limen attingerem neve mente Dacoromanico lymphata abirem. 
Tum Eduardus Ferentz Jasiensis qui ad mensam apud me assederat, 
latina lingua expedite profluenterque usus nos docuit tres esse ebrie¬ 
tatis gradus, quorum primum in hoc esse si pedes vacillarent, secun¬ 
dum si oculi iterata viderent, tertium si os titubaret. Quos quidem 
gradus nemo tum nostrum ascendit, nemo vino incaluit. 

At ex improviso in maestitiam immutata est laetitia cum Eduar¬ 
dus Ferentz nos certiores fecit Joanne Cojocaru, adulescentem prae¬ 
ter omnes egregiae spei, gravissimo morbo correptum diuque excru¬ 
ciatum paucos ante menses immatura morte esse peremptum. Adu¬ 
lescentem illum qui in numero discipulorum Nicolai Barbu et inge¬ 
nii acie et litterarum latinarum amore primas quidem partes egit, 
Bucurestiis noveram cum conventus ille splendidissimus de huma¬ 
nitate latina anno 1970 celebraretur: omnium studia in se tum ille 
conciliavit qui et in omnes suopte ingenio benignus esset alacer offi¬ 
ciosus et latina lingua mirum in modum fuse atque expedite uti 
valeret. In Italiam venire se mihi dixit ex animo exoptare ad claras 
nostras visendas urbes mihique est pollicitus se aliquamdiu Floren¬ 
tiae mansurum. O fallacem hominis spem! Nullas Hesperias, Ache¬ 
rusias attigit ille oras. Ut Endymion somnum nunc dormit Joannes 
Cojocaru omnium arctissimum nec sol eum oblectat neque juveni¬ 
lia tangunt. 

Cum mortis imago inter compotantes irrepsisset, minus jam con¬ 
vivalibus sermonibus delectati sumus nec ullum mecum ferendum 
cepi e poculis illis minutis et rorantibus nomine Murfatlar inscriptis, 
quae in mensis hospitibus praesto erant parvo. 

Conventu exacto, Bucurestios ferrato tramine contendimus ibique 
noctem accepimus. Postriduano mane postquam Nicolaus Barbu nos 
singulos et universos in aeriportu effuse humanissimeque salutavit, 
velivolo vectati in altos —ut ait Horatius (Carm. IV, 2, 26-27)— 
tetendimus nubium tractus liquidoque itinere ocissime confecto in 
Romanum pervenimus aeronavium portum cui «Leonardo da Vinci» 
nomen est. Exinde hamaxosticho rapido usa Florentiam ad deside¬ 
ratum larem redii. 


Angela Minicucci 

Via Vittorio Emanuele, 126 

50134 FIRENZE (Florentiae in Italia) 



“NE CESSARE PUTES RERUM 
PRIMORDIA POSSE” 

(Lucr. — De rer. nat. II, 80) 

I 

«ITA SE TULERUNT SEMINA AQUARUM» 1 

(archilochium) 

(Lucr. — De rer. nat. VI, 672) 


Jam non resplendens sol, torto crine, pererrat 
Aerias latebras, 

Atque suae frontis lucem mortalibus aufert 
Et calidos radios. 

Erumpit praeceps, dein, imber, opacus et aether 
Imminet, usque minans. 

Num solem penes et simul omnis sidera caeli 
Vis malefida latet? 

Nimborum strepit hic furor; hic rapit arva petentes 
Fluminis unda greges; 

Omnes permiscens silvas succidit amoenas 
Funditus hic boreas: 

Jamque repente domus vi detegit imbrice tectas; 
Saxa vel ipsa movet. 

Vertice deiciunt summo juga tonsa ruinas: 

Mole sua lapides. 

In mediis et ubique viis, caenumque palustre 
Constituuntur obex. 

Vix acta rate vel sudibus contisve per urbes 
Ecce secantur aquae: 


1. Pridie nonas novembr. MCMXVI horrenda colluvies ventorumque im- 
petuosi turbines magnam italicae regionis partem tanta violentia vastaverunt, 
ut numquam antea hujusmodi accidisse procellas memoriae traditum fuerit. 

Nobilis artis, item cultus Florentia mater, 

Facta lacuna, gemit 2 . 

Sunt quae visit enim prius advena mira, stupescens. 
Sordida facta luto! 

Primigenae scriptae membranae sorde madentes, 
Conspicuae minio 3 , 

Artis ad antiquis ducta exemplaria saeclis 
Quam pretiosa, jacent! 

Aurea quas aetas, multum perpessa laborem. 

Egregiae tabulae 4 5 , 

Artificum manus aut quas praestantissima fecit 
Tot statuae, pereunt! 

E caeli latebris sol, demum, luce, tepore 
Res hominesque beat: 

Tristia quae tamen hic illic jam damna reliquit 
Tam gravies alluvies! 

Itala sed virtus, animis quae semper inhaeret, 

Omnia restituet. 

Ille Bonarroti spirabit, liber in auras 6 , 

Vincii et ille animus 6 ; 

Umbra Calandrini tum quaeret et illa lapillos 7 
Jam vitreas ad aquas... 

Omnia jam tua, mox reparet, Florentia, virtus: 

Te foveat pietas, flagret itemque fides! 


2. Damna, praeter ceteras gravissima, urbs Florentia tulit. 

3. Vulgo, italice: «codici membranacei, cioe su pergamena, miniati.» 

4. Vulgo, italice: «capolavori d’arte pittorica e statuaria delTetci classica». 

5. Michael Angelus Bonarroti, picturae atque sculpturae unus omnium ex¬ 
cellentissimus artifex; cujus artis insignis apud Florentinos operum thesauros 
exstant monumenta. 

6. «Vincii» —vulgo, italice: «da Vinci»; summi Leonardo artificis nomini 
adicitur: qui miro versatilique ingenio in omnes cujusque generis disciplinas 
incubuit. 

7. «Calandrini»: qui primam agit partem apud celebrem Boccacci fabulam 
de quaerendo lapillo «elitropia» appellato (e graeco fonte: «eliotropion»); 
vulgo, italice: «girasole» o «talismano». 

II 

«...TELLUS CONCUSSA MOVETUR» 1 


(Lucr. — De rer. nat. VI, 667) 


Imperium fecunda quies habuisse videtur 
Hic, ubi non atrox, sed levis aura fremit; 

Unquam ventorum nec jura fuere procellis 

Aut rabies fuit aut flammea montis hiems: 

Sicelides Musae manare poetica flava 2 3 

Mella videntur enim: gensque poesis amans; 

Etsi pauper enim atque humilis, plerumque popellus 
Deliciis fruitur luxurieque caret. 

Cum subito caelum tenebrae sublime recondunt 
Et nox atra premit; flumina paene silent: 

Ast Hypsas vigil est. Hominum vi raptat inertes s 
Artus, in stabulis somnus inersque pecus. 

Quid vigilas, Hypsas? Tristes avertere luctus 
Damnaque mortis aquae non valuere tuae! 


1. In insula Sicilia, in ea quidem parte, quae inter meridiem spectat et 
solis occasum, terrificus calamitosusque terrae motus, de multa nocte, a.d. 
IV idus jan. ex improviso ac violenter domus, aedes, casas, omnia circum con¬ 
cussa dirupit ac diruit. Multi, in somno deprehensi, saxorum congerie sunt 
trabiumque strue sepulti, complures gravibus vulneribus fracti, plurimi aufu¬ 
giunt quodlibet quaerentes. 

2. «Sicelides Musae» = quibus verbis IV eclog. initium Vergilius facit. 

3. «Hypsas», ados = flumen, vulgo Belice dictum, quod inter vicos aliaque 
loca, quae multa milia civium incolebant, lene ac limpide fluit. Inter maxime 
diruta loca: Montevago, Santa Ninfa, Gibellina, Salaparuta, Poggioreale, Santa 
Margherita Belice, ut vulgo italice nuncupantur. 

Tellus jam jam dissiluit, gremiique furoris 
Ecquis enim vires insidiasque vetet? 

Fulmineus fragor, horrisonus raucusqus per auras: 
Hic, moles reboant, hic crepitantque trabes; 

Hic, ager, heu, cives quam multos hausit hiatu, 

Quos jubar, occiduo sole, nec usque juvat! 

Praecipites fugiunt turmae; passimque sepultos. 
Vivos forsan adhuc, quanta ruina tegit! 

Hic, fervens, rupto quasi jam non aggere clausum, 
Quam vehementer humum flumen inundat aquis! 

Omnia concutiens huc illuc terra dolosa, 

Si quis tardet adhuc, saepe minatur ei, 

Prorsus donec erunt et rura domusque relicta; 

Turris identidem enim fragmina lapsa ruunt; 

Aedium et ipsa secant terrae fastigia motus; 
Ruricolae jacet et stramine tecta casa! 

Hic, ubi tanta domi pueris memoranda fuere. 

Nunc tantum trabium tollitur alta strues, 

Quas lectum nil est unquam ausa redire retrorsum. 
Lux, calor ut fiat, plurima turba pavens. 

Nonne sed et calor et lux subsidiive levamen, 

Si modo quis careat, semper ubique datur? 

At si jam miseris neque matres reddere natis. 
Fratribus aut fratres, Terra noverca, potes; 

Saltem, agedum, domus aut reddantur, sacra labori. 
Arva viris, quibus est certa fides in ope! 

III 

MARIS SUBSULTANT IMA * 


Hic, ubi jam felix Campania, tecta smaragdo. 

Aeris et maris atque soli spirabat odore *, 

Urbs inter puteos ardentes, unde Phlegraei 2 
Quos dicunt Campi, jacet; hinc et sulphure fumat. 

Prisca Pelasga fuit: Samii fecere coloni; 

Ex puteis ipsi nomen; statioque carinis 3 
Emporiumque frequens per totum innotuit orbem. 
Saepius hic nervos animosque per otia pacis. 

Illae caesareae turmae laxare solebant; 

Crimen et ipse Nero meditans de matre necanda 
Arcanas has usque sinus devertit ad oras 4 . 

Morbos nunc etiam fervor depellit aquarum, 

Aegrotis solet hic caenumque palustre mederi. 

Hic tamen, hei mihi, terra recens subsultat ab imis! 

Non secus atque jacens aeger torpensque veterno, 

Se demum e strato adsidua vice crure levatur... 

Collis lectus enim paulatim extollitur imus. 

Impatiens lecti quasi quo permansit in annos. 

Hinc humus, hinc ager e tremitu en alicunde dehiscunt: 
Ruptos jam videas passim telluris hiatus. 

Illa quies, veteres qua nil praestantius usquam 


* Prioribus hujus anni mensibus, «Acta diurna» nuntiaverunt Puteolos ur- 
:bem, in Campania, ab imis subsultare et e solo sensim extolli. 

1. Nunc temporis, contra, ubique aedificia calce durata extolluntur. 

2. E graeco fonte: vulgo, italice = ardenti. 

3. «Ex puteis... nomen» = Puteoli. 

4. Cfr. Taciti — Ann. XV, 3: «Nero multo Puteolos et Misenum maris usu 
laetabatur». 

Tot laetosque dies olim fecere Quirites, 

Heu, cecidit! Brevis una satis nunc abstulit hora! 

Invadit metus in cunctos; arcere periclum 

Est labor, una salus fuga; nec tamen ulla querelast 

Aut gemitus audire potes lacrimisve micare 

Inde videre genas; adeo non impulit ignis 

Aut lapis erumpens vehemens e monte Vesevo: 

Tam multis adeo nil unquam civibus urbem 
Exhaurire vides, propius dum tecta fatiscunt. 

Jam non lascivum pecus herbas rore madentes 
Appetit exsultans, fontes ipsosque recusat. 

Nullius aspicias remos aut vela phaseli. 

Non cava cymba secat piscatrix aequoris undas; 
Semineces pisces, heu, litus ad usque vagantur. 

Jam commune lucrum, quos coxit fervor aquarum! 
O miserum genus, unde adeo natura noverca? 

Huic num cui similis sors unquam contigit ulla? 
Quo ruitis profugi? Pedibus date frena: redibit 
Sueta quies; caelos rursum invenietis amicos! 

IV 

«AETNAE FLAMMEA TEMPESTAS» 1 


(Lucr. — De rer. nat. VI, 642) 


Igneus, immanis coluber, fluitante coorto 
Magmate inaccessis vasti Cyclopis ab antris 2 , 
Praecipitat violens, aut reptat lene per arva. 

Quae, torrens factus, mox flumen, inundat arata. 
Horrendum visu! Rubra per declivia saxa 
Volvuntur, nec humi nec detinet aggeris objex. 
Ignis purpureum jubar altas percutit auras: 

Tam flagrans atras per fauces efflat ab Aetna 
Flamma foras! Monstri quasi primas arripit acri 
Parvas ungue casas: crepitant in mille favillis 
En calami atque trabes, fumi tolluntque volumen; 
Est aer circum crassa caligine opacus. 

Magna, futura silex, silvas en circumit ardens: 

En abies, quercus, populus, nuperque virentes 
Ulmi, castaneae, fato torquentur acerbo. 

Nonne, putes, haec alteri erant jam consita saeclo?! 
Vulcano tamen hanc fecit natura ruinam! 

Anceps unus et alter idem subiere periclum; 


1. Aetnaeus vulcanus, cujus mentio est usque ab antiquissima aetate apud 
graecos latinosque rerum scriptores ac poetas saepius facta, vastas atque 
uberrimas insulae Siciliae plagas duobus mensibus (aprili - junio) vastavit, 
a. MCMLXXI. 

2. —«magmate»: e fonte graeco = materiae mixtura ob terrestrem calo¬ 
rem incensae ac fusae. 

—«Cyclopis = Cyclopes, Vulcani ministri, sub Aetna monte, Jovi fulmina 
fabricabant. 

Alfius iste fuit vicus, Fornatius ille 3 : 

Ignea materies (mirum!) liquefacta pepercit. 

Nunquam res salvas fieri sperare precando 
Plebs misera, at fidei testis, desivit inermis: 

Sic Deus omnipotens, miserans, exaudit egentes. 

Non ita tot fratres, ab eodem sanguine nati! 

Nuntium ubi primum venit ignivomo ore Gigantis 4 
Jam lapides jaci enim, cineris nimbos et arenae 
Densos ejectos atrosque per aera volvi. 

Faucibus inde foras per clivos igne rubescens 
Crassum materiae praeceps decurrere flumen, 

Haud secus atque oculis nova ludibria advenae adepti 
Undique conveniunt hilares spectacula visum. 

Indignum vero facinus dicamque nefandum? 

Hic, mensas faciunt scopulos dapibusque recumbunt, 
Inter odoratos hortos foliisque recisis 
Considunt; hic, machinulis simulacra locorum 
Imprimere et memores cupiunt auferre figuras. 

Praesto non est hic quisquam, bona verba locutus, 

Aut lacrimas dare, si videas, aut ferre juvamen! 

Nil irata tamen gens detestatur egena: 

Non lacrimata tacet tanto discrimine rerum! 


Prof. Januarius Marinelli 
Via Salvator Rosa, 241 
NEAPOLI (in Italia) 


3. «Alfius... Fornatius* = viculi in aetnaeis declivibus jacentes. 

4. —«Gigantis* = Aetnaei montis: sic pro ingenti mole nuncupati. 



HORATIUS VERBORUM PRAESTANTIAM, 
PRAESERTIM EX COLLOCATIONE, 
PERPETUO IN CARMINE ASSEQUITUR* 


Horatius in iis recensetur scriptoribus qui 'classici' apud omnes 
habentur. Classicus vero vir, in litteris, is est qui opus mente con¬ 
ceptum ad absolutam omnium partium perfectionem deducit, qui re¬ 
rum et personarum plenam integritatem respicit et exquirit semper, 
qui perfectionis studio peruritur cum intimam et universam argu¬ 
menti materiam componit et cum minima —in vocibus scite distri¬ 
buendis aut in eorum suavi et grato auribus sono deducendo— curat. 

Et ideo scriptor classicus, in primis poeta lyricus, ad unitatem 
omnia subsidia reducit quae ei praesto sunt: intimus animi sensus, 
rei plena visio seu intuitio ejusque in opere significatio, argumentum 
ratione evolvendum, structio syntactica, vocabulorum significatio eo- 
rumque virtus alias res commemorandi —seu evocandi—, apta ver¬ 
borum, sonorum, accentuum, pausarum in oratione distributio. 

Mens igitur poetae est quasi forma et officina in qua singula 
orationis vel carminis partes exsurgunt, crescunt, amplificantur, 
perpoliuntur. Praecedunt et eminent in iis sensus poeticus et intuitio 
—quibus res non ad naturam exiguntur et exprimuntur—, sed poeta 
—ex iis quae vidit, percepit, secum commentatus est— intimam pro- 
priamque rerum visionem expromit: is enim semper novo quo¬ 
dam et intimo sui ipsius sensu res intingit. Ideo hunc reconditum 
sensum vita donare quodam modo conatur et in res ipsas deducere 
videtur. Intimus autem poetae sensus et intuitio est quasi vocis am- 


* Anno 1971, a die octavo ad undecimum m. octobris Romae et Mandelae 
IV Congressus Horationus coactus est. 

In Academia Dacoromana oratio aditialis habita est: qua Prof. Nicolaus 
Barbu perdocte De Horatii animi lyra adstantes allocutus est. In aliis am¬ 
plissimis viris praesentes aderant Professores Alexander Balaci, Petrus Roma- 
nelli, Franciscus Gligora, Joannes Pullara, qui Congressus Horatiani munere 
ab actis fungebatur, estque horum conventuum actuosus auctor et impulsor. 

Diebus 9, 10, 11 socii Congressus Mandelam se contulerunt: ubi hae pri¬ 
mariae habitae sunt dissertationes: 

Prof. Aloisius Alfonsi: De Maucellio, posteriore Horatiano; 

Prof. Hector Paratore: De poesi Horatii adulescentis; qua ratione a poesi 
Horatii, firmata jam aetate, discernatur; 

Prof. Henricus Bardon: De carmine ad Leuconoen; 

Prof. Petrus Ferrarino: Angor an aequa mens? 

Prof. Remus Giomini: Carmen in Mercurium diligenti studio expendit. 

Fuerunt et alii praeclari viri qui de Horatio poSta dixerunt; in his autem 
Jos. M. 4 Mir hanc, quam describimus, recitavit commentationem. 

plificatorium —sit venia novo verbo—: quo omnia mentis et litte¬ 
rarum subsidia conjunguntur, disponuntur, exprimuntur: singula igi¬ 
tur scienter ad materiam argumenti configurandam —ex normis car¬ 
minis ad artem exactis— seliguntur: nihil prorsus adjungitur tan¬ 
tum, nihil omnino ad ornamentum solum modo pertinet. 

Classicus igitur scriptor aequilibritate, moderatione, mensura, per¬ 
fectione imbutus est, easque virtutes in scripta —vel ipse fortasse 
inscius— inducit. Ac dum illam mentis formam intuetur, qua omnia 
ad unitatem redigit, universam argumenti materiam perquirit, dige¬ 
rit, perpolit: imagines excitat, metaphoras aliasque verborum transla¬ 
tiones evocat, singulares syntaxis et stilisticae formas inducit om- 
nesque versus subtilitates in caesura, in rhythmo, in antithesi aliisque 
ornandi et exprimendi sensa subsidiis magnopere elaborat. 

Verborum autem —seu vocabulorum— est extrema materia quae 
in carmine pangendo fingenda est: quam poeta exquisite seligit ac 
digerit; et, dum suo collocat ordine, conspicuam ei tribuat praes¬ 
tantiam l . 

In quam plurimis argumentis quae de Horatio disputata sunt, hoc 
nobis evolvendum sumimus: Horatius verborum praestantiam, prae¬ 
sertim ex collocatione, perpetuo in carmine assequitur. 

Propositum fuit ut, quae maxime conspicua in primo carminum 
libro sunt, exponerem et aliquantum explicarem: sed dum huic la¬ 
bori manus admoveo, materiam excrescere animadverto: quam reci¬ 
dere opus fuit; quae tamen profero sufficere videntur ut Horatium 
magistrum in verbis seligendis, adhibendis, collocandis habeamus: 
haec est enim provincia in qua regnat et dominatur; alia scribendi 
et carmina condendi subsidia haud multum usurpat, sed maximam 
vim significantiae verborum tribuit. Nam cum ipse poeta lyricus sit, 
animi sensus et motus perpetuo in oratione expromit: ratio vero 
qua haec animi permotio in carmine ostendatur, in aliis, est verbo¬ 
rum collocatio, qua et eorum vis significans magnopere augetur. 

Ars el labor artificis in eo est ut lapillos musivi scite figuret, 
apte distribuat suoque collocet loco: Horatius quoque summus poeta 
exquisitissima sua arte lumina amittere videtur in omnes orationis 
et carminis partes easque maximo significantiae pondere ex verbo¬ 
rum ordine locupletat. Quod poetam legentes commode percipiemus. 

Aliqua tantum de collocatione verbi, substantivi, adjectivi atque 
de inequitatione (enjambement ) dicemus breviter: ex quibus collige¬ 
mus Horatium in verbis artificiose componendis in carmine sum¬ 
mum magistrum fuisse. 

1. Cfr. Amado Alonso, Materia y forma en poesia 3 , Madrid, Gredos, 1965, 
praesertim in capitibus: Cldsicos, romdnticos, superrealistas, pp. 19-28, et El 
ideal cldsico de la forma poitica (29-50); quae hic de scriptore classico referi¬ 
mus contractio est eorum quae ibidem cl. vir ampliore tractatione perse¬ 
quitur. 

I. — DE VERBO 


1. Verbum —quod est praecipuum orationis adminiculum— 
praestat initio orationis aut versus : ex vi grammatica, ex vi syntacti- 
ca, ex sensu particulari verbi, ex vi speciali in universa sententia 
—interdum quia orationi inequitatio inest— 2 . 


Urgent impavidi 

1,15,23 

Premant falce 

1,31,9 

terruit gentes 

1,2,5 

/ jactes et genus 

1,14,13 

Vidimus fl. Tiberim 

1,2,13 

/ vites aequora 

1,14,20 

Audiet cives 

1,2,13 

/ pectes caesariem 

1,15,14 

audiet pugnas 

1,2,23 

/ mordet aqua 

1,31,8 

Solvitur acris hiemps 

1,4,1 

/ perrupit Acheronta 

1,3,36 

Laudabunt alii 

1,7,1 

de die J spernit 

1,1,21 

2. Interdum verbum eminet in 

fine primi hemistichii, in caesura: 

quam multo repetet" 

1,15,6 

laetus intersis" 

1,2,46 

quanta moves " 

1,15,10 

antemnaeque gemant" 

1,14,6 

numquam dimoveas " 

1,1,13 

Pastor cum traheret" 

1,15,1 

sublimi feriam" 

1,1,36 

O navis, referent" 

1,14,1 

3. Praestat ex gravi sensu ipsius verbi in fine orationis 
sus —non numquam quia inest inequitatio—: 

aut ver- 

pulvere collines 

1,15,20 

ocior aura / tollat 

1,2,49 

ludibrium, cave. 

1,14,16 

fortuna parente / ibimus 

1,7,26 

quoque / nosces 

1,15,27 

puppibus / fidit. 

1,14,15 

matribus detestata 

1,1,25 

fortiter / occupa. 

1,14,2 


2. Quae hic tradimus ex ipsis Horatii carminibus inferuntur; normae ta¬ 
men stilisticae in doctrinae summan coegit cl. vir J. Marouzeau tribus volu¬ 
minibus: Uordre des mots dans la phrase latine : t. I: Les groupes nominaux, 
Paris, Champion, 1922; t. II: Le verbe, ibid. 1935; t. III: Les articulations de 
Vinonci, Paris, Les Belles Lettres, 1949; quae postea uno volumine contracta 
sunt: Uordre des mots en latin, Paris, Les B. Lettres, 1953. — Cfr. etiam Leu- 
mann-Hoffmann-Szantyr, Lateinische Grammatik: Syntax und Stilistik, C. H. 
Beck, Munchen, pp. 394-410. 

— Itaque praecipuae normae ex J. Marouzeau sumuntur, quarum summam 
in commentariolo De verborum ordine in oratione latina collegimus, cfr. Mtr. 
Latinitas, (I): 18 (1970) 32-50; (II): 18 (1970) 101-119. 

4. Verbum interdum eminet in media oratione ex gravi ipsius 
verbi sensu: a) post caesuram, b) in fine versus —saepe ex inequi¬ 
ta tione—: 


a) "obruit otio 1,15,3 

"uret Achaicus 1,15,35 

de Libycis" verritur areis 1,1,10 

tuas" rumpere nuptias 1,15,7 


b) pavidae natarunt / 

... damnae 1,2,11 

fatigent / virgines 1,2,26 

deus adscidit / prudens 1,3,21 
carmina divides / 1,15,15 


— Recondita tamen ratio, qua in superioribus exemplis ac similibus 
verbum praestat, est quia saepius a proprio loco —id est ab ex¬ 
trema oratione— abest. 


II. — DE SUBSTANTIVO 


5. In carmine Horatiano substantivum praestat initio orationis 
vel initio versus, quia: 

a) est nomen praecipuum, 

b) in orationis contextu a suo loco sejungitur —saepe in senten¬ 
tia inequitatio inest—. 


a) Maecenas atavis 

1.1.1 

b) Adulteros / crines 

1,15,20 

O navis 

1.14.1 

Achaicus / ignis 

1,15,36 

navis, quae tibi 

1,3,5 

Apollinem / vates? 

1,31,2 

Pastor cum traheret 

1.15,1 

non opimae / Sardiniae 

1,31,5 

Te Salaminius / Teucer 

1,15,24 

grata Calabriae / armenta 1,31,6 

reperire atrox / Tydides 

1,15,28 

dedit / fortuna 

1,31,10 

findere sarculo / agros 

1,1,20 

aureis / mercator 

1,31,11 

expiandi / Juppiter? 

1,2,30 

otio / ventos 

1,15,4 

/ terras, si tamen 

1,3,23 

viris / sudor 

1,15,10 

. Corinthi / moenia 

1,7,3, 

Dardanae / genti 

1,15,11 

l, castra tenent 

1,7,20 

graves / hastas 

1,15,17 

/ r Tiburis umbra 

1,7,21 

celerem sequi / Ajacem 

1,15,19 

novi / fluctus 

1,14,2 



occupa / portum 

1,14,3 



imperiosius / aequor 

1,14,9 




6. Substantivum in fine orationis aut versus eminet, quia 

a) - aut est nomen praecipuum, 

b) aut separatur a loco orationis proprio et praesertim a suo ad- 

jectivo (aut genetivo) —saepe adjectivum inchoat versum eumque 
claudit substantivum, aut adjectivum est in superiore versu et sub¬ 
stantivum in fine subsequentis—, 


aut c) substantivum alii nomini opponitur: 


a) terruit urbem 

1,2,4 

Thessala Tempe 

1,7,4 

carmina Vestam? 

1,2,28 

Palladis urbem 

1,7,5 

augur Apollo 

1,2,32 

promisit Apollo 

1,7,28 

Caesaris ultor 

1,2,44 

pellite curas 

1,7,31 

te duce, Caesar 

1,2,52 

iterabimus sequor 

1,7,32' 

regat pater 

1,3,3 

Pontica pinus 

1,14,11 

scopulos Acroceraunia 

1,3,20 

avi domum 

1,15,5 

tarda necessitas 

1,3,32 

adest viris 

1,15,9 

Herculeus labor 

1,3,36 

proferet Ilio 

1,15,33 


ponere fulmina 1,3,40 

Horatius —ut ex his infertur exemplis— magnopere delectatur 
in eo quod versus, strophe, carmen illustri aliquo nomine finiat, 
quod menti acriter inhaereat: haec in Horatii elegantiis recensen¬ 
da est. 


b) 'Myrtoum' pavidus nauta secet mare 1,1,14 

Me 'doctarum' hederae praemia frontium 1,1.29 

'Lesboum' refugit tendere barbiton 1,1,34 

'sublimi' feriam sidera vertice 1,1,36 

'pavidae' natarunt / aequore damnae 1,2,12 

non 'tangenda' rates transiliunt vada 1,3,24 

'nova' febrium / terris incubuit cohors 1,3,31 

'iracunda' Jovem ponere fulmina 1,3,40 

'graves Cyclopum' / Volcanus ardens urit officinas 1,4,8 
undique 'decerptam' fronti praeponere olivam 1,7,7 

Nuper 'sollicitum' quae mihi taedium 1,14,17 

'nitentes' / vites aequora Cycladas 1,14,20 

'ingrato' celeres obruit otio 1,15,3 

quam 'multo' repetet Graecia milite 1,15,6 

'sublimi' fugies mollis anhelitu 1,15,31 

'Nympharumque leves' cum Satyris chori 1,1,31 

'ventorumque' regat pater 1,3,3 

nec prata 'canis' albicant pruinis 1,4,4 

conjurata 'tuas' rumpere nuptias 1,15,7 

me pascunt olivae 1,31,15 

c) stabulis gaudet pecus / arator igni 1,4,3 

pauperum tabernas regumque turres 1,4,14 

7. Substantivum praestantia ornatur in fine primi hemistichii, 
in caesura —praecipua tamen ratio praestantiae ex ordine verbo¬ 
rum in primis sumitur—: 


secernunt populo" 

1,1,32 

nequiquam Veneris" 

1,15,13 

saeculum Pyrrhae" 

1,2,6 

pectes caesariem" 

1,15,15 

omne cum Protheus" 

1,2,7 

imbelli cithara” 

1,15,15 

jactat ultorem" 

1,2,18 

iracunda diem" 

1,15,33 

molli, Plance, mero" 

1,7,19 

post certas hiemes" 

1,15,35 

nunc desiderium" 

1,14,18 



eheu quantus equis" 

1,15,9 




III. DE ADJECTIVO ET SUBSTANTIVO 


8. Adjectiva alia sunt determinativa seu 'discretiva': quibus 
qualitas exprimitur propria, ad naturam rei pertinens vimque habet 
extra mentem nostram: et ideo res vel personas in genera distinguit 
vel determinat: 

Adjectivum determinativum sequitur substantivum (a); 
ratione tamen stilistica saepe praecedit (b): 


a) ebur Indicum 

1,31,6 

b) lyricis vatibus 

1,1,35 

aequor Atlanticum 

1,31,14 

Icariis fluctibus 

1,1,15 

pulverem Olympicum 

1,1,3 

Attalicis condicionibus 

1,1,12 



intactae Palladis 

1,7,5 


9. Adjectivum vero qualificativum substantivo qualitatem addit; 
aliquando ejus naturam exprimit — fere praecedit —: 


pavidus nauta 

1,1,14 

pallida mors 

1,4,13 

flavum Tiberim 

1,2,13 

imbelli cithara 

1,15,15 

graves Persae 

1,2,22 

taciturnus amnis 

1,31,9 

rara juventus 

1,2,24 

levesque malvae 

1,31,19 

tarda necessitas 

1,3,32 

turpem senectam 

1,31,19 

acris hiemps 

1,4.1 

palmaque nobilis 

1,1.5 

grata vice 

1,4.1 

IV. DISJUNCTIO ADJECTIVI A SUO SUBSTANTIVO 

10. Haberi potest simplex insertio unius vocis, quae saepe est 


verbum: 

veteris " pocula 'Massici' 1,1,19 

solido " demere de 'die' 1,1,20 

per nostrum patimur 'scelus' 1,3,39 

Maecenas atavis " edite 'regibus' 1,1,1 

sacrasf' jaculatus 'arces' 1,2,4 

mutata " juvenem 'figura' 1,2,41 

mala ducis 'avi' domum 1,15,5 

11. Adjectivum est initio versus et substantivum in fine: 

Lesboum refugit tendere 'barbiton' 1,1,34 

sublimi feriam sidera 'vertice' 1,1,36 

in umbrosis decet immolare 'lucis' 1,4,11 


quam multo repetet Graecia 'milite' . 1,15,6 

12. Inest duplex insertio hac ratione: 

a) 1 substantivum 2 adjectivum 1 adjectivum 2 substantivum 

et malus CELERI 'saucius' AFRICO 1,14,5 

b) 1 substantivum 2 adjectivum 2 substantivum 1 adjectivum 

venator TENERAE CONJUGIS 'immemor' 1,1,26 

• 

c) 1 adjectivum 2 adjectivum 2 substantivum 1 substantivum 

seu rupit 'teretes MARSUS APER plagas 1,1,28 

nunc decet aut 'viridi' NITIDUM CAPUT impedire myrto 1,4,9 

'luctantem' ICARIIS FLUCTIBUS Africum 1,1,15 

'Myrtoum' PAVIDUS NAUTA secet mare 1,1,14 

d) 1 adjectivum 2 substantivum 2 adjectivum 1 substantivum 

'ambiguam' TELLURE NOVA Salamina futuram 

1,7,29 

e) 1 adjectivum 2 adjectivum 1 substantivum 2 substantivum 

'ingrato' CELERES obruit otio VENTOS 1,15,34 

Qua scribendi ratione omnes orationis seu versus partes magno¬ 
pere illustrantur; sed qualitas —quae epitheto inest et a substantivo 
separatur— singulari prorsus ornatur praestantia. 

V. DE INEQUITATIONE 


Inequitatio —quae vulgo a viris doctis in stilistica versatis enjam * 
bement vocatur— maximi momenti est in enucleanda poesi latina: 
nam poetae eam adhibentes, conspicuam vocibus tribuunt vim 3 . 


3. Equitationis seu inequitationis notio in versibus plane apteque ab- 
scriptoribus nondum enodata est. Eam in optimis subsidiis poetae recensent 
W. Kayser, W. F. Jackson Knight, F. Rodrfguez Adrados, quin tamen rem 
fusius evolvant. 

Praestantissimi scriptores Francogalli Marouzeau (cfr. Traiti de stylistique 
latine 4 , Paris (Les Belles Lettres) 1960, p. 306 sqq.; Pricis de stylistique fran- 
gaise, Paris (Masson) 1969, pp. 168-169) et Grammont ( Petit traiti de versifica- 
tions frangaise, Paris (Colin) 1965, p. 24) equitationem ponunt in ea sententia 
quae initium habet in priore versu et —quin sensus ibi absolvatur— in altero 
versu completur: hoc autem sententiae complementum «rejectio» ( rejet) dicitur 
ita Grammont, pp. 24-25). 

Notio autem inequitationis et rejectionis saepe ab his aliisque scriptoribus 
parum discernitur, ac sine discrimine fere usurpatur. 

In explicanda inequitatione pedetemptim progressus fiunt in lexicis (cfr. 
J. Marouzau, Lexique de la terminologie linguistique, Paris 1933, s.v. p. 75; 
J. B. Hofmann-Rubenbauer, Wdrterbuch der grammatischen urtd metrischen 
Terminologie 2 , Heidelberg 1963, p. 34; Ae. Springhetti, Lexicon linguisticae et 
philologiae, Romae 1962, s.v. accavalciamento; F. LAzaro Carreter, Diccionario 
de tirminos filoldgicos, Madrid 1967, s.v.; Grand LAROUSSE encyclopddique, 
1961, t. 4, s.v. enjambement). 

Rem tamen peracute tractavit Damasus Alonso ( Poesia espahola 5 , Madrid 
1966, p. 68, n. 8) qui eam perspicue definit; ac presertim R. De Balbin lucu¬ 
lente ad strictam disciplinae normam inequitationem, genera eorumque aptam 
interpretationem explicat (cfr. Sistema de ritmica castellana 2 , Madrid (Gre- 
dos) 1968, pp. 202-218). Hi scriptores hispani de abrupta et tenui loquuntur 
inequitatione; rejectionem vero non admittunt cum haec in ipsam equitatione 
tenui contineatur. 

Quae nos exponimus cum his scriptoribus conveniunt. 

Speramus fore ut aliquando nobis vacet quo totam rem altius ac fusius 
enucleare possimus. 

Ceterum, non plane constat adhuc inter scriptores qua ratione vox enjam¬ 
bement latine reddi oporteat. Rejectionem adhibui in Laocoontis embolio seu 
episodio (cfr. Latinitas, 17(1969)109, n. 6), scriptorum auctoritate innixus qui 
parum distinguunt rejet et enjambement (cfr. Marouzeau, Traiti de stylistique 
lat. 4 , pp. 306-312, et Quelques aspects de la formation du latin littiraire, Pa¬ 
ris (Klincksieck) 1949: Quelques iliments de poisie: Vart horatien, pp. 213- 
217: ubi promiscue haec verba usurpat). Deinde, cum hoc exaravi commenta¬ 
riolum illudque in Conventu Horatiano s. 1971 Mandelae coacto, legi, conca¬ 
tenationem adhibui: id non ignorans vocem esse incertam cum veteres rheto¬ 
res hac voce aliam figuram significaverint. Tunc vero inequitationem proferre 
«t accommodare minime sum, quamquam de voce cogitaverim. 

Cum autem nuper admonitus sim in verbis concatenare et concatenatio 
inesse etiam primarii sensus translationem novamque iterum significationem 

Inequitatio autem ea est sententiae conformatio quae, unitatem 
metricam versus excedens, in versum sequentem redundat, inequitat; 
nam voces quae una continentur sententia excedunt unitatem versus, 
et ideo inter moram seu pausam metricam et syntacticam oritur 
discrepantia. 

En exemplum: 

alterno terram quatiunt pede, dum graves Cyclopum 

Volcanus ardens urit officinas (Horat., 1,4,7-8). 

Haec autem discrepantia quodam modo metricae versus unitati 
adversatur atque animum audientis vel legentis vehementer movet, 
cum singularis conferatur vis vocibus quae syntactice penitus con¬ 
jungendae erant (graves - officinas ): ex inequitatione ergo conjun¬ 
guntur itemque inequitare videntur. 

Praecipuae partes quae in oratione inequitare possunt sunt 
substantivum, adjectivum, verbum, adverbium; at conspicua inest 
praestantia inequitationi adjectivi et substantivi ex intimo vinculo 
syntactico et logico quae inter ea intercedit: cum qualitas —quae 
adjectivo inest— cum re aut persona penitus semper conjungantur, 
et ideo eorum dissociatio animum commovet. 

Significantia vero hujus subsidii stilistici in eo constat quod pri¬ 
mo elemento (graves) —in quo inequitatio inititur et initium habet— 
intentionis praestantia confertur; alteri vero elemento (officinas) 
gravitas toni tribuitur. — Etenim, cum intima insit colligatio seman- 
tica inter adjectivum et substantivum uno eoque pleno accentu enun¬ 
tiantur: vis autem praecipua toni in alterum recidit. Attamen ex me¬ 
trica versus pausa —cum inequitatio inducitur— illud vinculum seu 
unitas rescinditur, atque primae voci propria sui ipsius toni facultas 
confertur: ex quo magnopere augetur pondus vocis quae primum 
enuntiatur et quae sub fine versus saepe remanet (graves); sed to¬ 
nus quoque intenditur seu amplificatur in altera voce dissociata 
(officinas); eo quod pausa superioris versus, vehementiore vi aucta, 
in eam vocem convertatur. Ex quo utraque vox recondita signifi¬ 
cantia praestat, et ex earum dissociatione, quid senserit poeta atque 
quid nobis patefecere voluerit, ostenditur. 

Horatius animo saepe motus et unam significare volens vocem, a 


addere non expedire —quia hac voce illa jam exprimitur figura rhetorica—. 
rem et voces iterum mecum commentatus sum; et cum nulla gravis causa 
adesse videatur cur ab inducenda translatione ( inequitandi ) recedamus —quam 
in voce hispana et italica ( encabalgamiento — accavalciamento) et quodam mo¬ 
do in gallica ( enjambement) invenimus, eandem translationem in linguam lati- 
nam inferre posse arbitratus sum. 

suo loco disjungit et in alterum versum reicit: vel quia singularem 
exprimere vult animi motum, qui voci disjunctae inest, vel quia 
versus et rhythmi aequabilitatem et successionem abrumpere aut 
minuere nititur. Ita ex his duabus animi propensionibus cum 
rhythmo tum libertati et significantiae vim tribuit. 

Cum de re agatur maximi momenit in poesi latina, inspiciamus 
quo modo Horatius hoc subsidio stilistico utatur. 


Nequiquam deus abscidit 

Horat. 1,3,21 

prudens oceano dissociabili 

22 

terras, si tamen impiae 

23 

non tangenda rates" transiliunt vada. 

24 


22 prudens : sejungitur a suo substantivo ( deus) —in quo incipit 
iniquitatio— et in sequentis versus initium reicitur; prudens ex ipso 
vocis sensu praestat: nam Deus summa providentia [prou(i)dentia] 
abscidit terras—, et ex loco: nam cum complementum terras ex¬ 
spectabamus, poeta nobis initio versus sequentis prudens obicit; ac 
simili ratione terras in tertii versus initium reicit: quae vox in fine 
primae partis sententiae eminet, cum verbo abscidit prorsus conjun¬ 
gitur et usque ad hanc vocem ( terras) profluit inequitatio. Significan¬ 
tia vero augetur ex adjectivo dissociabili, quod ex sensu —'qui dis¬ 
sociat, qui separat, cujus est dissociare'—, et ex numero syllabarum 
et in fine versus —post pausam metricam— id suo vocis volumine 
exprimit quod ipsa voce significat. 


Consequitur alia inequitatio: in eaque inseritur duplex disjunctio 
adjectivi (vel participii) a suo substantivo; impiae: in fine versus, 
cui conjungenda erat vox rates; sed pro hac sequitur tangenda', in¬ 
seritur nunc rates —vox ab impiae dissociata et in caesura—; ver¬ 
bum ( transiliunt ) in media constat oratione, ut in medio orationis 
arcu; et vada —vox conjungenda cum tangenda — versum claudit: 



non tangenda 


vada 


Mens poetae (in versibus 21-22) usu litterae q q, c c c roboratur: 
quae dum iteratur, quasi in memoriam reducit voluntatem seu de- 

•cretum Dei prudentis; copia autem litterae i in extremis versuum 
verbis (abscidit (v. 21), dissociabili (v. 22), impiae (v. 23), transi¬ 
liunt (v. 24) rem lugendam ac plane inutilem esse confirmat. Haec 
autem altius significari videntur ex versibus 23-24, in quibus litte¬ 
rae m, n sed in primis t saepius repetuntur suoque ictu voluntas 
dei penitus comprobatur. 


VI. Carmen O NAVIS 


Carmen Horatianum O navis breviter expendamus: in quo exem¬ 
pla inveniemus inequitationis atque insertionis simplicis et duplicis; 
alia, quae haec subsidia stilistica magnopere roborant, strictim quo¬ 
que tangemus. 

O nauis, referent" in mare te tioui 1,14,1 

fluctus. O quid agis?" fortiter occupa 
portum. Nonne uides ut 
nudum remigio latus 

et malus celeri" saucius Africo 5 

antemnaeque gemant ", ac sine funibus 
uix durare carinae 
possint imperiosius 

aequor? 9 

1 nauis : tota ratio desiderii et curae poetae!: praeponitur initio 
carminis et versus; syllaba re —ter repetita— memoriam repetit na¬ 
vis quae in mare altum, undarum motu, jam jam inducitur; ac lit¬ 
tera t in primis versibus iterata huic notioni vim addit ( referent in 
mare te noui fluctus)*. 

Adjectivum novi in fine versus quid mirum praenuntiat, eoque 
inequitatio aperitur. Insequitur fluctus: quo substantivo' numerus 


4. Quae de repetitione, complexu litterarum aliisque exponuntur, ex disci¬ 
plina stilistica maximum habent in poesi momentum. — Symbolismus phone- 
ticus vel sonorum, subsidia phonetica ('recursos - ricorsi’), dotes phoneticae 
•('valores - valori’), rationes phoneticae ('procedimientos - procedimenti') nova 
sunt recentissimae aetatis vocabula, quibus scriptores utuntur cum de quibus¬ 
dam sonis aut articulandi rationibus loquuntur, quibus motus aut impressio 
•externa (visus, auditus...) exprimuntur vel symbolo quodam modo figurantur. 

Haec subsidia maximi sunt ponderis ad intima poetae sensa perfectius ex¬ 
promenda; nam haec partes sunt etiam cogitationis, animi motus, locutio¬ 
num quibus tota mens et sententia poetae constituitur et foris —ex verborum 
contextu— profertur. •—De re conferantur; W. Kayser, Interpretacidn y and- 

versus consistit, abrumpitur: inequitatio ex puncto maxime abrupta 
est. — Ante mare fluctibus conturbatum poeta maestus luget: com¬ 
motum, ejus animum litterae i et u iteratae expromunt, atque conso¬ 
nantium complexus fl, ct, rt, cc, rt (w. 1-3) et copia litterae t et p 
firmam significare videntur voluntatem quam poeta navi —id est rei 
publicae— inicere vult ut fortiter agat neque portum deserat. 

2 occupa: in fine versus: quo verbo nova exorditur inequitatio; 
insequitur portum: quo sententia, abrupta inequitatione, clauditur. 

Tertius versus conjunctione ut finitur: quod non in vitium poetae 
verti potest, sed hac particula quadam animi suspensione nova prae¬ 
nuntiantur mala, quae navi imminent. Sequuntur conspicuae verbo¬ 
rum trajectiones: remigio nudum latus / et malus Saucius celeri 
Africo: tres voces extremae hujus versus (5) —in singulis littera c 
inest— vehementiam Africi exprimere videntur iterum iterumque in 
malum flantis. 

6 antemnaeque gemant: verbum ex sensu et loco orationis aptis¬ 
simum: est in caesura; vocales a - e in primo hemistichio fere tan¬ 
tum adhibentur: de gravi agitur re. — Gemant: ad latus nudum et 
ad malum saucium et ad antemnas refertur; id ex orationis contextu 
expostulatur et praesertim ex intimo et lyrico sensu Horatii, in cu¬ 
jus mente haec non dissociantur —licet diversae navis partes consti¬ 
tuant—, sed quasi uno mentis intuitu comprehenduntur unoque ar¬ 
guto verbo in oratione exprimuntur: etenim, «in navi —in re publi¬ 
ca— pro dolor! omnia gemunt /» 

Neque hic locus explanandus est —ut mihi quidem videtur— ita 
ut in primo membro intellegatur verbum sit ( vides ut nudum 'sit' 
remigio latus), et deinde adhibeatur figura zeugma, ut explicat cl. v. 
Ussani 5 ( Orazio , Odi ed Epodi, Torino, Loescher, 1968, p. 102; cfr. 
etiam Terzaghi, Le liriche di Orazio 5 , Roma, Cremonese, 1968, p. 106), 
sed universa orationis structio ex synaesthesi potius explicanda est: 


lis is de la obra literaria 4 , Madrid (Gredos) 1970: La sonoridad, pp. 135-140; 
DAmaso Alonso, Poesia espahola 5 , vide praesertim, pp. 79, 105-108, 326-332, 
380-383...; F. RodrIguez Adrados, Lingiitstica estructural, v. II, pp. 656-661; 
V. GarcIa de Diego, Lecciones de lingiitstica espanola 2 , Madrid 1960: EI sim- 
bolismo lingiiistico, pp. 63-87; J. Marouzeau, Traite de stylistique latine 
pp. 19-34, 4344, 4648, 96-108; Id., Quelques aspects de la formation du latin 
littiraire, pp. 193-222. 

5. Clarissimus ille scriptor rei difficultatem dispexit ac notione synaesthe- 
sis, nostra aetate amplius evolutam, quodam modo praesensit: nom in adno- 
tationibus haec habet: « gemant : 'cigolino'; se non che vides ut... latus... et 
malus... antemnaeque gemant dove si dobrebbe avere audis ut gemant, cosi 
semplicemente, per troppo forte. E piu probabile che latus sia soggetto di un 
sottinteso sit, sicche sia detto al v. 4 con proprietk ( vides ut) nudum remigio 
latus e il resto segua poi in forma di zeugma». 

Nostram tamen sententiam —id est synaesthesim orationi inesse— infir¬ 
mari forsitan aliqui dicant eo quod verbum video primigenium videndi sen- 

qua, de sententia recentiorum scriptorum, ea quae visus (coloris), 
auditus, tactus —id est singulorum sensuum et affectionum— sunt 
propria, ad alium sensum transferuntur 6 . Hic enim poeta navim allo¬ 
quitur quasi vices personae gerentem et ea quae ad visum pertinent 
{nonne 'vides' ut...) ad ea quae ad auditum ( gemant: nam 'gemere' 
ex auditu percipimus) transfert. 

6 sine funibus: incipit alia inequitatio, quae in fine versus sus¬ 
pensa manet; sequitur verbum infinitum et subjectum ( durare cari¬ 
nae), additur verbum finitum (possint); apponitur argutum et 
significantiae plenum epitheton —animadverte etiam quattuor i in 
hoc versu 8.°—, quo in fine versus, infestus inimicus —quocum na¬ 
vis decertare debet— praenuntiatur: imperiosius (aequor): ac ma¬ 
xime abrupta inequitatione periodus finitur et interrogatio (aequor?). 

aequor? Non tibi sunt" integra lintea 9 

non di, quos iterum" pressa uoces malo. 10 
Quamvis Pontica pinus, 
siluae filia nobilis, 
iactes et genus et?' nomen inutile; 
nil pictis timidus nauita puppibus 

fidit. Tu nisi uentis 15 

debes ludibrium, caue. 

9 non tibi sunt: in caesura; alia, quibus navis caret, aperte signi¬ 
ficantur; iterantur litterae i et u —in altera versus parte i bis est in 
arsi—: integra / lintea; in caesura versus 9 et 10 sonus rumorque 
obscurus percipitur (sunt - iterum). 

10 iterum: adverbii praestantia ex caesura augetur; in altero he¬ 
mistichio vocales fortiores (e - a - o) et extremarum vocum collocatio 
rem ipsam —qua navis omnibus malis opprimitur— significari vi¬ 
dentur. 

11-12 gravis et intimus poetae dolor persentitur atque repetitione 
consonantium (q,p,p) et praesertim vocalis i comprobatur. 


sum amiserit in coque imaginem visus saepe evanuerit atque in quamcumque 
sensus perceptionem vel intellectus transierit. Quod equidem non negabo: cum 
multis scriptorum exemplis comprobetur (cfr. lexica). 

Attamen, nos synaesthesim in eo quidem minime ponimus quod navis 
reapse suis oculis videat latus remigio nudum et malum celeri Africo saucium: 
nam —cum vices personae gerat navis— haec videre poterat; sed in eo quod, 
orationem po^ta prosequens, dicat navem etiam videre... ut antemnae ge¬ 
mant: quod si in prima parte (latus et malum) suis oculis videt, eadem ra¬ 
tione in altera antemnas gemere videat oportet. In hac autem verborum con¬ 
junctione et quasi sensus oppositione proprie notio synaesthesis invenitur. 

6. Conferantur de re F. RodrIguez Adrados, Linguistica estructural, Madrid, 
Gredos, 1969, v. II, pp. 649, 658; DAmaso Alonso, Poesia Espanola 6 , pp. 144, 
605-608. 

13-15 novae litterae t percussiones; alterum et (v. 13) in caesura: 
quod id quod sequitur, praestat; ac re vera nomen non est tantum 
'vox', sed rem ipsam, res a se ipsa gestas et partas designat: quae 
—vel maxima sua gloria, historia...— inutilia prorsus dicuntur. Inuti¬ 
le in fine versus est adjectivum non exspectatum, conspicuum ita 
ut, ex exemplis quae cl. v. V. Ussani ( Orazio , pp. 102-103) comme¬ 
morat et ex aliis quae apud Horatium sunt, non tantum id ut adver¬ 
bium sumere possimus vel potius accusativum neutrum cum supe¬ 
rioribus conexum, sed ab iis etiam separatum; quod aptius sensui 
lyrico poetae convenit: Quamvis Pontica pinus..., iactes et genus et 
nomen: inutile! — Ceterum, genus et nomen —mea quidem senten¬ 
tia— hendiadim minime constituunt (ut cl. viri Ussani et Terzaghi 
—cfr. loci mem.— aliique volunt); quia de rebus agitur diversis et 
ideo poeta singulis vocibus et praeponit, atque altero et, quod est in 
caesura, de alia re gravi agi quodam modo admonemur. 

14 complexus litterarum (ct, pp), repetitio consonantium t et p, 
et vocalis i (quae inest in singulis vocibus) et u, timidus ex caesura 
—adjectivum intima conjunctione cum navita conspicuum—, se¬ 
junctio adjectivi pictis a suo substantivo {puppibus), obscura hemis¬ 
tichiorum consonantia {timidus - puppibus ): haec omnia efficiunt 
versum maxime expolitum et in inequitationem abruptam versus se¬ 
quentis inducunt: fidit. 

15-16 fidit: inequitatio: qua finiuntur in medio versu ea in qui¬ 
bus fiduciam navis collocare poterat: subvertitur tota ratio fiduciae 
quam navis in suis subsidiis habere potest... — Iterantur vocales i 
et u —animadverte: pronomen tu in media stat oratione undequaque 
littera i circumdatum—. Inest inequitatio, et verbum cave in fine 
versus et sententiae maximi est ponderis: persentitur intima Hora¬ 
tii adhortatio; vox ludibrium et sensu et loco insignis est. 

Nuper sollicitum" quae mihi taedium 17 

nunc desiderium" curaque non leuis, 
interfusa nitentes 

uites aequora Cycladas. 20 

17 Iterum vocales i et u intimum poetae maerorem promunt; ad¬ 
jectivum a substantivo disjungitur {sollicitum... taedium) et est in 
caesura; adest consonantis — um... — um: quae syllaba tamquam so¬ 
ni repercussi in fine hemistichii versus sequentis iterum percipitur 
{desiderium). 

19-20 Mens poetae quodam modo perturbatione contrahi videtur; 
ejus oratio implicata et obscura apparet, verborum nexus difficilis et 
contortus: praecedunt duo adjectiva (participium praeteritum et prae¬ 
sens: interfusa - nitentes); sequitur verbum {vites) et subsequuntur 
duo substantiva {aequora - Cycladas): oratio complexa ut res quae 

memorantur...: 'o navis, vites oportet aequora (maria) fusa (quae 
defluunt) inter Cycladas quae marmoris splendore nitent'. — Ouae 
omnia confirmari videntur iterato litterae t (et u ) ictu atque nova 
soni repercussione — tes / —tes (nitentes — vites), ac praesertim hoc 
verbo vites quod in equitationem inducitur et in medio arcu duo¬ 
rum adjectivorum et substantivorum erigitur: 



nitentes 


Cycladas 


Adnotatio de climace. — Versu 15 id est cum verbo fidit ) finitur 
enumeratio rerum et personatum in quibus navis fiduciam colloca¬ 
verat; dum haec recensentur colloquium cum navi poeta inserere 
cupit: ipse tamen in oratione solus manet. Nunc, in climace (v. 15), 
ad navim, juxta litus stantem, vividiore et intimiore alloquio se 
convertit poeta; in primo plano —quod dicitur— navis apparet: e 
mari exsurgere quodam modo videtur, ipsaque commoto animo a 
poeta compellatur: TU!... et in dulcibus poetae versibus oritur anti- 
climax: secreto verum colloquium intercedit: 

Tu (adhortatio) Tu — mihi (amor in patriam) 

cave!, nisi vis ventorum nuper sollicitum fuisti mihi taedium 
esse ludibrium nunc desiderium curaque non levis. 

Suprema Horatii commendatio (quae cum prima: occupa portum) 
conectitur: 'illud scopulis periculosissimum mare, quod inter Cycla¬ 
das nitentes fluit, —te deprecor—: vita!' 


CONSECTARIA 


Ex iis quae supra diximus haec colligere possumus: 
lum: verbum seu vocabulum in carmine Horatiano vita quodam 
modo vigere non tantum ex ipso versus numero seu metro, sed in 
primis ex eo quod ipsa vox significat atque ex eo quod in apposito 
loco versus exprimit. 

2um: In carminibus Horatii non tantum intimum pulchritudinis. 

venustatis, elegantiae sensum inveniri, sed etiam certum ac subtile 
in singulis verbis adhibentis judicium. 

3um: Apud Horatium singula verba vi sua praedita esse, sed spe¬ 
ciali virtute ex conexione cum aliis praestare. Ex qua conexione ver¬ 
ba splendenti luce inter se illustrant, significantiae pondus augent et 
hanc aptius exprimunt. 

4um: Ex iis quoque inferre oportet Horatium aliosque classicos 
scriptores non solum ad totum opus artificiose conficiendum et ex¬ 
poliendum mentem et operam prorsus contulisse, sed et in singulis 
minimisque orationis partibus et subsidiis —ergo et in singulis ver¬ 
bis— affabre struendis, collocandis ac paene dixerim fabricandis. 

5um: Ergo et nos, cum scriptorum opera explicamus, non solum 
ad illustrando temporum et eventuum adjuncta, ad institutionum et 
rerum publicarum condiciones omni studio imcumbamus oportet, 
verum etiam in mentem et animum auctorum —ex eorum scriptis— 
penitus penetrare conemur 7 . 

Haec est recens investigandi scriptorum ratio et disciplina, quae 
stilistica appellatur, cujus auctor et parens Carolus Bally habetur: 
quem secuti sunt alii haud ignobiles scriptores —in quibus Julius 
Marouzeau et Marcellus Cressot apud Gallos; Carolus Vossler, Leo 
Spitzer, Helmodus Hatzfeld apud Germanos; B. Croce et Jacobus 
Devoto apud Italos; in Hispanis et America Latina Amatus et Dama- 
sus Alonso, Carolus Bousono, Raimundus et Maria Rosa Lida, in aliis, 
fama notissimi sunt. 

Ac, ut finem faciam, vestigia insequamur Prof. H. Bardon et Pro¬ 
fessoris Ferrarino, qui hodie, et Hectoris Paratore, qui heri, peracu¬ 
to ingenio in intimum animum et sensum Horatii penitus ac subtili¬ 
ter penetraverunt. 


Josephus M. a Mir, C. M. F. 

In Instituto Pontificio Altioris Latinitatis Professor 
Via Sacro Cuore di Maria, 5, 00197, ROMA 


7. Quam plurimi sunt scriptores qui de Horatii ingenio, virtutibus, 
operibus, gloria aliisque scite egerunt, et viam insecuti sunt peramplan ita 
ut nihil fere non disputatum et controversum de poeta Romano remaneat; 
praeter libros nostrae aetatis in commentariolo nostro supra memoratos, reco¬ 
lantur in primis: Giorgio Pasquali, Orazio lirico, Studi, ristampa xerografica 
con introduzione, indici ed appendice di aggiomamento bibliografico a cura 
di Antonio La Penna, Firenze, F. Le Monnier, 1966; Emmanuele Castorina, 
La Poesia d’Orazio, Roma, Edizioni di Storia e Letteratura, 1965; Fabio Cu- 
paiuolo, Lettura di Orazio lirico, Napoli, Libreria Scientifica Editrice, 1967; 
Leonardo Ferrarino, La *Poetica » e le poetiche di Orazio, Torino 1953; Vin- 
cenzo D’Ant6, Studi oraziani, Napoli, Libr. Scientifica Ed. 1968. 

Nos vero aliam secuti sumus viam, et in verba et carmen et sensa poetae 
mentem tantum convertimus ut ejus animus lyricus penitus nobis pateret. 



QUIS SIT HOMO LIBERALITER INSTITUTUS 

(Interlocutores: Candidus, Simplicius, Catus) 


Duo amici, alterum Catum, alterum Simplicium fuisse satis con¬ 
stat, in disciplinis suis bene sane periti apud communem quemdam 
familiarem alter in alterum casu inciderunt. Amicus enim eorum 
idemque in docendo ambobus collega exoptatissimus carissimusque 
nec non uxor ejus, quae inter omnes cum ingenii suavitate tum men¬ 
tis subtilitate mirum in modum excellebat, colloquendi amicitiasque 
nectendi causa multos ac saepe in domum suam invitare solebant. 
Quinquaginta fere eo die hospites inter varia crustula et potuum sor¬ 
bitiones, nunc graviter nunc leviter variis de rebus familiariter disse¬ 
rebant. Duo ergo illi amici, quos supra memoravimus, de rebus coti¬ 
dianis, ut fieri solet, varios sermones, satis quidem lepidos, sed, 
ut vera dicamus, parum in se utilitatis habentes, temporis magis te¬ 
rendi causa quam mutuo delectamento, serebant. 

Cum jam alter discedendi causa: «Horatium, inquit, qui me jam 
diu convenire voluit, casu nunc ipsum vidi. Humanus qui es, liceat 
mihi...» Nondum haec fatus, cum humeris se manu ingenti ac gravi 
tactum sensisset. Erat enim Candibus veritatis purus amator omni- 
busque carissimus. Emanabat enim ex eo gravitas quaedam ac be¬ 
nignitas fere divina, quibus omnium animos vel inscius sibi concilia¬ 
bat. Humanas litteras in publico ludo, magno quidem cum succes¬ 
su, ut audio, discipulos docebat, ita ut cum eis carissimus tum pa¬ 
rentibus eorum probatissimus esset, ejusdemque fama longe lateque 
vagaret. 


Catus: In tempora mala sane incidimus. 

Candidus: Mala? Quaenam? 


Catus: Quaenam? Rogas? Discipuli nostri nondum studia sua 

absolverunt, cum jam vexantur apud quem conducto¬ 
rem operam suam locare possint. 

Simplicius: O temporum iniquitatem! Melius sane esset, ut discipu¬ 
li nostri in artes manuales vel potius, liceat mihi hoc 
graeculo verbo uti, «practicas», quas vocant, incum¬ 
berent, quibus victum sibi comparare possent, potius 
quam in haec vana et vacua humanitatis studia. 

Catus: 

Candidus: 
Catus: 

Candidus: 

Catus: 

Simplicius: 

Catus: 


Simplicius: 

Candidus: 


Recte, rectissime dicis. Nihil verius nihilque rectius un¬ 
quam audivi. 

Cur tandem? 

Cur? Cur? Quia semper humanitatis studia inutilia et 
vacua, quin immo vacuissima fuerunt, sunt eruntque. 

Quaenam, sodalis, dic? 

Quaenam? Omnia. Nulla quidem excipio. Exempli gra¬ 
tia, quid opus est litteris, quid historiis, quid musica, 
ne dicam philosophia; quid his omnibus disciplinis 
verbosis et vanis, quid, dic, pro deos immortales, quid 
eis opus est? Num quid edibile ex eis... 

Mi Cate, quam tibi ex toto pectore assentior. Rem qui¬ 
dem acu tetigisti. Hoc pessimum apud nos, quod tot 
inutilia, quin immo damnosa in ludis traduntur. Quan¬ 
tum pecuniae publicae, quantum discipulorum tempo¬ 
ris, quantum operae magistri isti terunt et nesciunt! 
Miseri, qui suam et discipulorum operam perdunt! 

Verum, verissimum, nec quicquam verius dici potest. 
Homines enim, qui vere sapientes, qui res hominesque 
recte judicant, nihil aliud ex vita hac, qualiscumque est, 
expetunt, atque ea quae victui corporique prosunt. Vi¬ 
de Lucretium illum, qui ante hos paucos annos rei me¬ 
chanicae in ludo nostro operan dabat et in ea peritus 
ludum absolvit, studia vero humanitatis penitus negle¬ 
xit, ipse jam plus quam decies centena milia nummo¬ 
rum sibi comparavit et cotidie in actis diurnis non so¬ 
lum nomen sed dicta quoque ejus quasi divinitus reve¬ 
lata referuntur omnibusque probantur. O hominem ve- • 
re sagacem prudentissimumque! Ex nihilo quantus jam 
factus! Ipse autoraedas, ipse villas, quin immo vel aero- 
planum suum habet. O virum paene divinum qui inge¬ 
nio suo tam bene usus est! 

Cate, tu res quam qui prudentissimus judicas. Sed quid 
tu, Candide, ad haec? 

Quid? Nihil. Nam omnia, ni fallor, quae ad ea quae 
manibus tractantur, quae corporum necessitatibus in¬ 
serviunt, quae omnibus fere hominibus satisfieri viden-' 
tur, in sermonibus vestris tetigisse videmini. Prorsus 
nihil, quod ad haec pertinet, addendum arbitror. At 
sunt quoque ii... 

SI 


Simplicius: 

Candidus: 

Simplicius: 

Candidus: 


Ecquid? Nonne homines ita sunt? Visne mutare natu¬ 
ram humanam? 

Minime vero! 

Quid ergo? 

Sinam quidem eam uti est. Stulti enim est immutabilia 
mutare velle. 


Catus: 


Candidus: 


Catus: 

Candidus: 

Catus: 

Candidus: 

Catus: 

Candidus: 


♦ 


Catus: 

Candidus: 

Simplicius: 

Candidus: 


O sententiam praeclaram prudentissimoque viro dignis¬ 
simam! Quanto gaudio mihi est, quod nos omnino con¬ 
sentimus. 

Si uti vos dicere videmini, homines cum corporibus suis 
satisfecissent, vere quiescerent nec quicquam amplius 
cuperent, si hoc dico, vos praeter quamcumque dubi¬ 
tationem verum esse demonstravissetis, philosophorum 
prudentissimorum sententias et doctrinas superavisse 
vos arbitrarer, sed homines... 

Homo bene potus et bene pastus nihil amplius deside¬ 
rat! Quis de hoc dubitat? 

Ego! 

Tu? 

Ego quidem! 

Tu? Cur? 

Quia homines alio modo sese gerere jam diu comperni. 
Nam video cotidie juvenes eosdemque innumeros, prae¬ 
sertim apud nos, qui omnibus ad corpora necessariis 
abundant quique tamen adhuc aliquid enixe expetunt, 
quod animo mentique eorum semper inquietae semper- 
que vexatae pacem et quietem conferat. 

Quos juvenes? Ego nullos video. 

Nullos? Immo vero multos, permultos, nimios! 

Jam numera. 

In primis innumeros qui animi mentisque vacuitate ac 
quadam intellectus fame sitique excruciati exagitatique, 
veritatem frustra exquirere videntur. Qui nullan verita¬ 
tem, nec pacem ullam habere videntur. Deinde video 

Simplicius: 

Candidus: 

Catus: 

Candidus: 

Catus: 

Candidus: 


Catus: 


juvenes qui vitae difficultates et frustrationes voluntate 
et vi sua superare non possunt quique eas pharmacis 
obnoxiis et periculosissimis superare conantur; eos de¬ 
nique video non paucos qui amoris cibo privati vel pa¬ 
rentes suos fugiunt, ut in aliquem locum, si fieri pos¬ 
set, secedant, ubi ea, quae domi tam diu frustra cupi¬ 
verunt expetiveruntque, invenire aliquo modo ac frui 
possint. 

Non equidem vana memoras. Ut vera dicam, numquam 
de hac re satis meditatus esse videor. Nam mihi nunc 
hoc in mentem venit: anno praeterito filia amici cujus- 
dam mihi carissimi, vix XIV annos nata, parentes reli¬ 
quit ac Novi Eburaci crudelem mortem obiit. Sed dic, 
cur ista? 

Eheu! Rem difficilem rogas. Ita accidit, ni fallor, sal¬ 
tem ex parte, quia ea quae animum mentemque alunt 
nimis negleximus. 

Jam suspicor, quo sermo iste tuus tendat. Sed pergas, 
nisi molestum. 

Pergam, licentia sane tua, et libenter quidem. 

Pergas, quaeso, pergas, sis, nam plura audire aveo. 
Cupiditatem enim quamdam arcanam et novam haec 
audiendi jam in me excitasti. 

Inest in homine quiddam arcanum, ut recte dicis, ac 
animo nostro innatum penitusque insitum, veritatem 
scilicet exquirendi vis eamque, quocumque nos ducit, 
sequendi; inest quoque in nobis desiderium quoddam 
atque impulsus, bona faciendi eaque adamandi quae 
nobis vivendi moriendique vim ac robur, quin immo 
vel quamdam vivendi moriendique voluptatem fere di¬ 
vinam infundunt ut vita haec multis aerumnis plena 
non solum tolerabilis, sed etiam dulcis evadat. 

Jam, jam, aliquid mihi albescit. Aliud enim exemplum 
mihi subit: juvenis quidam, ditissimus sane, vigesimum 
vix annum agens, filius vicini proximi, sibi in deserto 
mortem conscivisse, quia corporis illecebris stomacha¬ 
tus, res, quibus viveret, nullas se invenire posse patri 
scriptum reliquit. Nam expertus omnia, omnia fastidi¬ 
vit. Sed, dic, quae homini opus sunt, ad vitam alendam? 

Candidus: 


Catus: 


Candidus: 


Catus: 


Candidus: 


Catus: 


Ea in primis quae mentem animumque alunt: veritas 
scilicet, quam supra memoravimus, et justitia et pietas, 
quae humanitatis nostrae altissima sunt fundamenta; 
deinde in rebus omnibus judicium liberum et rectum, 
quod dignitatis est nostrae origo et fons primus; pul¬ 
chritudinis denique et bonitatis cultus atque gustus, 
qui vitam beatam et fere divinam reddunt. Haec sunt 
quae nos deis consociant, ut, dum ea quae corpus alli¬ 
ciunt atque delectant non despicimus, ad ea tamen 
quae mentem animumque alunt enixius tendamus mul¬ 
toque plus faciamus. Hoc est arcanum illud quod facit, 
ut quo diutius vixerimus eo diutius vivere cupiamus. 
Homo enim vitam homine dignam vivendo sibi vivendi 
vires alit atque auget. 

Cur homines ad haec, quae nobis multo dulciora et 
diuturniora gaudia gignunt tam penitus neglegere vi¬ 
dentur? 

Nescio cur haec ita sint. Sed inest in omnibus, quae ad 
mentem animumque pertinent aliquid laboris, quem qui 
voluntate ac vi superare nolunt, nec haec attingere ullo 
modo possunt. Qui vero ea semel degustaverint, multo 
facilius ad ea tendunt atque perveniunt, donec reliqua 
omnia fastidientes his solum delectantur. Qui haec con¬ 
secuti sunt eam vitam vivunt, quae omnia in nobis 
discrepantia et inter se pugnantia in unum redigunt et 
quietem et gaudium in se experiuntur, quibus nihil dul¬ 
cius nihilque suavius experiri possumus. 

Sed dic, num haec quae vitam talem efficiunt, alii alios 
docere possimus? 

Non hercle credo. Saltem non verbis, vita forsitan. Nam 
haec non loquendo sed faciendo quam optime quam¬ 
que facillime traduntur et discuntur. In his non verbis 
sed exemplis opus est, non legibus sed principiis, non 
intellectu sed motu. Nos quidem vera proponere possu¬ 
mus, sed unusquisque nostrum sua vi ac acumine ea 
videre ac eis sua ipse voluntate atque vi assentiri debet, 
denique amore impulsus atque allectus facere, ne vana 
irritaque maneant. 

Cur tu ea, quae vivendae vitae vim alunt, nos verbis 
tradere posse negas? 

Candidus: 


Simplicius: 

Candidus: 


Simplicius: 

Candidus: 


Simplicius: 

*/■ 

Candidus: 


Quia vita totius nostri manifestatio quaedam arcana et 
paene divina est. Verba vix particulam scintillamque 
vitae continent, quae alios vix tangunt, sed vita quae 
doloribus voluptatibusque alitur et sustinetur alios ad 
ea, quae facienda sunt, ita impellunt trahuntque ut et 
faciant. Non omnia ad numeros et calculos, ut ita di¬ 
cam, contrahi possunt, uti isti viri scientiarum periti 
'saepe contendunt, sed sunt quaedam quae istos pror¬ 
sus fugiunt et latent. Et nimirum haec sunt quae vi¬ 
vendi dulcedinem atque suavitatem quam maximam no¬ 
bis praebent. 

% 

Tu ergo , nos veritatem, pulchritudinem, pietatem alios 
docere posse negas? 

Sententia tua non penitus mihi probatur. Ut supra dixi, 
nos vera et pulcra hominibus proponere quidem pos¬ 
sumus, sed alii ea, quae proponimus, sua sponte ac vo¬ 
luntate accipere atque amplecti debent. Ea enim quae 
intellectum tantum tangunt facile quidem intellectu per¬ 
cipiuntur, quae vero vitam quoque afficiunt, debent non 
solum intellectum illuminare, sed etiam voluntatem mo¬ 
vere ac desiderium excitare. Ut vero discipulorum do¬ 
cilitas nobis concilietur eorumque voluntas ad bonos 
mores inclinetur vita opus est potius quam verbis. Mul¬ 
ta enim vita non doctrina discuntur: ex his in primis 
bona vita et boni mores a bonis hominibus quam fa¬ 
cillime discuntur. Homines vero ii boni sunt, non qui 
bene loquuntur, sed qui bene vivunt. 

Sed nihil ex his rebus de quibus loqueris in nostra stu¬ 
diorum ratione invenio. 

Tu recte quidem. Nostri enim non «educant», sed 
instruunt; non «formant» sed «notiones» tantum tra¬ 
dunt. 'Magistri nostri non discipulorum vitam, ut anti¬ 
qui, fingere volunt, sed doctrinarum elementa tantum, 
quae arti cuidam exercendae usui esse possint, tradunt 
atque proponunt. 

Sed cur tu haec non doces? 

Difficillima tu a me postulas. Nam haec nec unius sunt 
disciplinae nec unquam penitus discuntur. Labor hic 
totius est vitae, qui in pueris inchoatus in adulescentes 
progreditur, donec in senibus maturos profert fructus. 

Catus: 

Candidus: 


Catus: 

Simplicius: 


Candidus: 


Simplicius: 

Catus: 


Si vero in juvenibus ne inchoatur quidem, periculum 
est permagnum totam vitam sterilem et vanam fore. 
Quam qui fructuosissimam uberrimamque esse volunt, 
primum rerum universitatem et integritatem agnoscant 
necesse est. 

Omnia ergo primum agnoscenda. 

Omnia. Nam qui vel aliquam rerum partem denegat to¬ 
tum rerum ordinem turbat. Non ergo nego vis recte et 
bene dicere hominibus victus, domos, vestes reliquaque 
hujus generis ad corporum cultus pertinentia, necessa¬ 
ria quidem exquirendaque esse, sed haec nullo pacto 
hominum naturae sufficere arbitror. Nam his compara¬ 
tis, homines altius fortiusque quam antea animorum 
divitias ac cibos, ut ita dicam, esurire atque sitire, coti¬ 
dianus vitae usus nos docet. Recentissime, praesertim 
apud nos, sed apud alias quoque gentes, juvenes om¬ 
nibus corporum illecebris satiati, has fastidiunt et ma¬ 
jora quaedam esuriunt et sitiunt. 

Jam video. Sermonem perutilem audio ac mihi indagan¬ 
di campum novum, ut ita dicam, primus aperuisti. 

Omnino Cato assentior. Nam me quoque in haec, a me 
antea penitus neglecta mihique fere ingnota, tu primus 
animum animadvertere coegisti. Ut jam video, majora 
quaedam exstant eis, quae oculis cernimus, quae, fateor 
quidem, usque huc non solum neglexi, sed ne animad¬ 
verti quidem. Beatum me arbitror quod in te incidi: 
nam novam mihi rerum copiam ostendisti. 

Gaudeo profecto quod vos ad meam sententiam acces¬ 
sistis. Nam ipse «per varios casus, per tot discrimina 
rerum» \ liceat mihi verbis Vergilii nostri uti, qui scrip¬ 
torum omnium humanam naturam quam qui maxime in¬ 
tellexit, haec intuitu quodam magis quam subtili et 
continua quadam indagatione comperni mihique per¬ 
suasi. 

Jam video quae usque huc ne suspicatus quidem sum. 

Nimirum ne ego quidem. Catum me esse arbitrans hu¬ 
mana vivendi ratio fere omnino me latuit. Quae pro¬ 
posuisti reliquam vitam meam penitus affectura sentio. 


1 . Aeneis, 2, 204 . 

Candidus: ls sane est homo liberaliter institutus, qui dum corpo¬ 

rea non spernit, ea, quae ad spiritum mentemque per¬ 
tinent, multo majoris facit, qui universas rerum partes 
considerat easque ipse judicat, qui res regit nec un¬ 
quam ab eis regitur, qui ipse sibi in rerum colluvie 
atque opinionum discrepantia, omnibus perspectis et 
pensis, est judex et dux. Nulla vero vivendi ratione vi¬ 
tam agere, pecudum instar, sit venia horrido verbo, non 
hominum est vivere. 

Cum Candidus haec dixisset labium sibi momordit paulumque 
erubuit vix sibi credens se hoc verbo uti potuisse; deinde amicos ad 
unum, ut ipsi est mos, humanissime salutavit; denique accessit ad 
hospitem, qui ad januam stabat dextramque ei dedit. Postquam cum 
eo breviter familiarissimeque est collocutus uxoremque ejus valere 
jussit, domum suam festinans reversus est. At duos illos amicos, quo¬ 
rum supra mentionem facimus, diu, quae audiverunt, mente volvisse 
novamque cogitandi vivendique rationem instituisse fama est. 


Boleslaus S. Povsic 
Bowling Green State University 
Mense Septembri A. S. 1973 



TUTZINGENSIA LATINITATIS SEMINARIA 

ANNO 1974 HABENDA 


Prima Latinitatis seminaria, quibus titulus «Loquerisme Latine?», 
quod mensibus Julio et Augusto anni 1973 prosperrime habita sunt, 
Coetus linguarum Europensium Monacensis et Dusseldorpiensis (D-8 
Miinchen 2, Schiitzenstrasse 1 /III) hanc seriem seminariorum Lati¬ 
norum a die VIII mensis Julii usque ad diem VII mensis Septembris 
anno 1974 Tutzingae (Germanice: Tutzing), in oppido ad lacum Sta- 
renbergensem sito, convenienter continuabit, atque id quidem semi¬ 
nariis aut unius hebdomadis aut duarum hebdomadum. 

Unius autem hebdomadis seminarium erit studii intentissimi, 
quale magistri linguae latinae participabunt, qui in aliqua studio¬ 
rum universitate studia linguae latinae absolverunt. Binarum vero 
hebdomadum seminaria magistris linguae latinae et philologiae stu¬ 
diosis et discipulis, qui quinque minimum annos latine docti sunt, 
et hominibus linguae latinae amantibus deputantur. 

Aliter vero atque in seminario unius hebdomadis eis, qui partici¬ 
pant seminarium duarum hebdomadum, liberum est ad institutio¬ 
nem horarum postmeridianarum venire, ubi non solum discipuli 
grammaticam doceantur, verum etiam scientia materiarum institu¬ 
tione antemeridiana tractatarum consummetur et stabiliatur. Talia 
igitur seminaria etiam cum annua recreatione commode conjungi 
possunt. 

Moderabitur autem his Latinitatis seminariis P. Dr. Caelestis Ei- 
chenseer, cui magistri quidam linguae latinae assistent. 

Denique haec seminaria proprie praecipueque ad usum cottidiani 
sermonis latini spectant modernum. Insuper significantur et mons¬ 
trantur, quae sunt ad institutionem linguae latinae convenientem ne¬ 
cessaria. 


Habebuntur autem Latinitatis seminaria his diebus: 


tertium 8. - 13. m. Julii a. 

quartum 15. - 27. m. Julii a. 

quintum 29. Jul. - 3. Aug. a. 
sextum 5. - 10. m. Aug. a. 

septimum 12. - 24. m. Aug. a. 

octavum 26. Aug. - 7. Sept. 


1974 (unius septimanae) 
1974 (unius septimanarum) 
1974 (unius septimanae) 
1974 (unius septimanae) 
1974 (unius septimanarum) 
1974 (unius septimanarum) 

Sumptus sunt hi: 

pro seminario unius hebdomadis, quod constat triginta tribus insti¬ 
tutionis horis, (sine pretio pro prandiis communiter sum¬ 
ptis dando) solvendae sunt 

278. — DM (marcae Germanicae); 

pro seminario duarum hebdomadum, quod constat septuaginta 
quinque horis institutionis, (sine pretio pro prandiis com¬ 
muniter sumptis dando) solvendae sunt 

486. — DM (marcae Germanicae). 


Georgius Paucker 
MONACI 25. IX. 1973 

Linage Conde, A. — Una Regia Mo¬ 
nastica Riojana Femenina dei si¬ 
glo X: FJ ”Libellus a Regula Sanc¬ 
ti Benedicti Substractus'’. Acta 
Salmanticensia: Filosofia y Letras, 
74. Universidad de Salamanca, 
1973. Pag. XIII-144 cum XVI 
codicum paginis lumine pictis. 

Jussu Senatus Universitatis Sal- 
manticensis, hoc opus, magni quidem 
momenti, a signatore seu scriba publi¬ 
co (hispanice “notario”) illius civita¬ 
tis rerumque gestarum scriptore ma¬ 
gis magisque in dies noto, recens edi¬ 
tum, in deliciis erit iis omnibus qui 
rebus ad historiam praesertim eccle¬ 
siasticam spectantibus impensius dant 
operam. Et tamen nihil est nisi lucu¬ 
bratio seu parva thesis, ut vulgo fe¬ 
runt, ad Licentiam in Disciplina Re¬ 
rum Gestarum obtinendam. Brevi ede¬ 
tur ejusdem auctoris thesis al Lau¬ 
ream, opus majoris momenti molis¬ 
que, in qua fuse lateque agitur De ori¬ 
gine vitae monasticae in Hispania, 
quam, qui auctorem cognoscimus et 
amamus, magno desiderio exspecta¬ 
mus. Hoc in praesentia opus magna 
laude prosequi oportet, tum ex re de 
qua agitur, tum ex ratione et via qua 
res explanata est. Praemittuntur non 
nulla quae imprimis necessaria viden¬ 
tur ad Libellum a Regula Sancti Be¬ 
nedicti Subtractum recte interpretan¬ 
dum ; deinde editionem principem 
illius “Libelli” accurate auctor pro¬ 
fert, juxta codicem Aemilianensem 62, 
qui in Tabulario Regiae Academiae 
Historiae Matriti asservatur. Est edi¬ 
tio critica, quam commentationes non 
nullae sequuntur ad declarandum tex¬ 
tum Libelli et quaestiones quae ex 
eo pendent; denique documenta codi¬ 


cum lumine picta fuse proponit auc¬ 
tor in testimonium eorum quae prius 
in variis operis partibus declarata 
sunt. Cum cimo. Professore Univer¬ 
sitatis Virginianae Carolo Juliano 
Bishko non possumus auctorem ca¬ 
rissimum non laudare, qui hanc edi¬ 
tionem principem “Libelli a Regula 
Sancti Benedicti Subtracti” tam accu¬ 
rate tamque diserte divitibus lucubra¬ 
tionibus ornati praebuerit, ad illus¬ 
trandam historiam vitae monasticae 
in Hispania saeculo X currente. 

D’Agostino, V. — M. Tullio Cice¬ 
rone, Cato Maior De Senectute , 
3. a edizione riveduta, Societa Edi- 
trice Internazionale, Torino, 1969. 
Pag. 208. 

I —. 

»■* 

v 

En vobis, lectores humanissimi, ter¬ 
tia editio Ciceronis colloquii, cui in¬ 
dex est De Senectute, a clarissimo vi¬ 
ro V. D’Agostino apprime parata. 
Continet amplam totius operis noti¬ 
tiam atque quaestiones summatim sed 
optima ratione enodatas. Agitur enim 
de Cicerone, de tempore quo opus 
De Senectute scriptum est, de viris 
et ratione dialogi, de Attico cui liber 
seu colloquium dicatum est, de Cato¬ 
ne sene, qui primas partes in dialogo 
agit, de Laelio et Scipione, quos Ci¬ 
cero apud Catonem facit admirantes, 
de argumento operis, de ejusdem vir¬ 
tutibus atque vitiis, de fontibus, de 
ratione seu forma expositionis, scili¬ 
cet, de colloquio, quasi res ageretur, 
non quasi narraretur, de fortuna tan¬ 
dem hujus operis et de codicum his¬ 
toria (p. 3 - 32). Agitur deinde de 
summa editionum et librorum, quae 
ad hoc Ciceronis opus praesertim at¬ 
tinet (p. 33 - 34). Denique (p. 35 - 208) 

lectio latina, juxta editiones criticas, 
totius operis proponitur cum notulis 
seu commentationibus magna erudi¬ 
tione et doctrina refertis in lectorum 
utilitatem. In recensione librorum, qui 
ad opus De Senectute spectant, non 
nulli desiderantur, uti, ex. gr., editio, 
copiosa praefatione et commentatio¬ 
nibus ditata, a Josepho Llobera, S. J., 
Matriti, 1927, ni fallor, vulgata. Ce¬ 
terum, haec V. D’Agostino tertia De 
Senectute editio omnibus numeris 
commendatur. 

J. Jimenez Delgado, C. M. F. 

Potier, R. — Le gcnie militaire dc 
Vercingetorix et le mythe Alise - 
Alesia. Editions Volcans. Societe 
Nouvelle des Imprimeries Mont - 
Louis et de la Presse reunie, Cler- 
mont - Ferrand, 1973. Pag. 368. 

Laudandus sane Prof. R. Potier 
quod tantum suscepit opus detegendi 
verum ad situm oppidi Alesiae Com¬ 
mentariorum Caesaris quod spectat. 
Ut ex indice operis patet “Le mythe 
Alise - Alesia” auctor totis viribus 
exuere contendit Alesiam (Alise) ves¬ 
te illa mythica qua longissima homi¬ 
num memoria induta erat. Quod sum¬ 
mum videtur Prof. R. Potier meri¬ 
tum : sententiam J. Carcopino, J. Har- 
mand et M. Rambaud, qui oppidum 
Alise vulgo dictum oppido Caesariano 
Alesiae assimilabant, rejicere atque 
improbare validissimis utendo ratio¬ 
nibus et argumentis scienti ficis. Opi¬ 
nio pro Alise = Alesia in fundamen¬ 
tis male conformatis nititur: falsa 
scilicet interpretatione monachi cujus- 
dam poetae saec. IX, quadam Martia¬ 
lis inscriptione, versione quoque non 
recta Caesaris, B. C, 66,67, opere J. 
Carcopino cui est index “Alesia et 
les ruses dc Cesar” , effosionibus quae 
cum Caesaris textu minime congruunt. 
Contra Prof. R. Potier accuratissi¬ 


mam navat operam ad novam Caesa¬ 
ris Alesiam inveniendam hac via ac 
ratione: cum Caesar gravissimum for- 
tissimumque in rc testimonium videa¬ 
tur, si una tantum descriptio Caesaria¬ 
na cum loco seu oppido “ Alise en 
Auxois” vulgo nuncupato non conve¬ 
nit, jure meritoque asserendum talem 
locum mequaquam veram esse Ale¬ 
siam. Quem ad finem operis auctor 
praeter textum Caesaris elementis 
utitur historicis, linguisticis, topogra- 
phicis, militaribus seu strategicis, qui¬ 
bus de Alesiae situ quaestio nova luce 
dilucidari possit. Quapropter opus in 
quinque dividit partes quarum indi¬ 
cem lectoribus praebeamus oportet 
cum brevi commentatione: I. L'Ale¬ 
sia des Anciens: ubi Prof. R. Potier 
quasi pictam imaginem veri similli¬ 
mam facit (“portrait - robot”) oppidi 
Alesiae Caesarianae nec non tabulam 
quandam munitionum quibus Caesar 
Alesiam obsidendam circumdedit re¬ 
ligiosissime Commentariis perspectis; 
II. Face aux Commentaires : le site 
d’Alise: hac altera parte situs oppidi 
Alise vulgo dicti ejusque effossiones 
in eodem loco peractae conferuntur 
cum imagine pictae verae Alesiae 
quam Caesar suis Commentariis des¬ 
cribit et cum oppidi munitionubus al> 
ipso quoque perfectis; III. Face aux 
Commentaires : un site de rechange : 
Prof. R. Potier alium locum pro Ali¬ 
se proponit, oppidum nempe Syarn- 
Cornu tamquam verae pictae, imagini 
Alesiae Caesarianae magis congruens. 
IV. Prcliminaires de la bataille d'Ale¬ 
sia; V. Les combats sous Alesia: his 
partibus operis postremis proelia ad 
Alesiam retractantur ita ut circum 
novum oppidum Syam - Cornu quod 
Prof. R. Potier proponit hujus modi 
proelia commissa videantur ea ratione 
qua Caesar in Commentariis suis alii¬ 
que veteres scriptores historici eadem 
describunt. Haec nova opinio maxi¬ 
mis argumentis confirmatur archaeolo 

gicis, militaribus, locorum natura, re¬ 
centibus effossionibus annis 1970- 
1972 jam perfectis quaeque sunt per¬ 
ficienda ad veram Alesiam invenien¬ 
dam atque illustrandam. Quamquam 
opus —ex argumenti novitate atque 
rationibus— apud sapientes eruditos- 
que magnam movebunt contentionem, 
pro certo habemus quam plurium col- 
laturum esse primigeniae Francogal- 
liae historiae dilucidandae. 

Plommer, H. — Vitruvius and Later 
Ronian Building Manuals. Cam- 
bridge University Press, Bentley 
Housc, 200 Euston Road, London, 
N. W. I., 1973. Pag. 116. L 3.60 
net. 

Hoc volumine continetur anglice 
quoque conversa summa libri Vitruvii 
“De architectura” a Faventino exara¬ 
ta quaeque “M. Ceti Faventini de di¬ 
versis fabricis architectonicae” inscri¬ 
bitur. In praefatione, qua Faventi¬ 
ni scriptum praemunitur, de necessi¬ 
tudine Vitruvii disseritur cum operi¬ 
bus Faventini et Palladii, nam uter¬ 
que amplissime argumentis Vitruvii 
usus est, etsi Pallidius a Faventino 
tantummodo omnia accepisse videatur. 
Uterque autem nequaquam id quasi 
pecuniam mutuam sumpsit, sed om¬ 
nia aptarunt ambo novaque elementa 
adjunxerunt prout aetas rerumque 
necessitates expostulabant novorum 
inventorum luce, quae Vitruvio omni¬ 
no incognita exstitissent. Introductio¬ 
ne peracta, textus latinus cum accura¬ 
ta interpretatione anglica duplici ad- 
versaque columna prostat, cum com¬ 
mentationibus praecipuarum rerum 
quae in textu memorantur. En pri¬ 
mam habes versionem textus Faventi¬ 
ni, quam pro certo habemus admo¬ 
dum fore ut prosit cum historicis 
technologiae et architecturae antiquae 
tum studiorum classicorum peritis. 


Cole, T. — Ross, D. — Vale Classi- 
cal Studies 23. (Studies in latin 
language and litterature). Ed. Can> 
bridge University Press, 1973. Pag. 
242. L 4.80 net. 

Hoc volumine “ Yale Classical Stu¬ 
dies 23” lucubrationes nuper in lu¬ 
cem ab Universitate Cantabrigiensi 
editae et ab eximiis litterarum latina- 
rum cultoribus exaratae colliguntur. 
Indicem lucubrationum cum non nulla 
earum notitia lectoribus praebeamus: 
I. Particularum quarumdam varietas: 
“prae” and “pro”: E. D. Francis 
historiam describit vocum “prae” et 
“pro” tanquam adverbia, praepositio¬ 
nes, praefixa cum muneribus gram¬ 
maticis quae in unaquaque forma ap¬ 
parent; II. Greek poetry in Cicero’s 
prose ivriting : H. D. Jocelyn locos 
memoratos investigat e poetis graecis 
desumptos a Cicerone ad solutam ora¬ 
tionem quod attinet; III. A new look 
at the manus cript tr aditio n of Catul¬ 
lus: D. F. S. Thomson recens aetati¬ 
que nostrae accommodatum instituit 
examen de Catulli manu scripta tra¬ 
ditione ; IV. Toward a fresh interpre- 
iation of Horaee Carm. ///,/: E. T. 
Silk novam proponit interpretatio¬ 
nem de primo Carmine romano Ho¬ 
ratii quod conferendum asserit cum 
aliis carminibus quibus poeta popu¬ 
lum romanum alloquitur; V. Tibullus: 
Elegy /. 3: 'C. Campbell internam 
partium congruentiam atque estructu- 
ram propugnat elegiae Tibulli quae 
saepe unitatis expers est aestimata; 
IX. JuvenaVs “ Patchwork” satires: 4 
and 7: Ross S. Kilpatrick idem facit 
erga duas hujus modi saturas Juve¬ 
nalis; VI. Notes on Livy: R. M. Ogil- 
vie lectiones retractat saepe disputatas 
OCT Livii IX ad lucem novarum ra¬ 
tionum quae Concordantia Packard 
offeruntur; VII. Structure and mea- 
ning in the prologues of Tacitus: A. 
D. Leeman structuram explorat pro- 

logorum Annalium, Historiarum et 
Agricolae ut nova lux afferatur ad al¬ 
tius investigandum quid sibi Tacitus 
proposuerit in eis conscribendis; VIII. 
The Tacitean Germanicus: D. O. 
Roos, jr. subtiliter argumentatur de¬ 
scriptionem Germanici a Tacito exara¬ 
tam non esse tam benevolam quam 
plerumque vulgo asseri solet. 

P£rez de Tudela, C. — Mi lucha 

por la montana. Ed. BAC, Madrid, 
1972. Pag. 320. 

Hoc volumine ab auctore colliguntur 
lucubrationes et scripta de montibus 
ascendendis quae plurimis commenta¬ 
riis periodicis hispanicis annis 1959^- 
1971 in lucem prodierunt. In quibus 
scriptis manifeste patet quo modo 
haec summa lustrandi montes voca¬ 
tio ad tantam pervenerit maturitatem 
qualem nemo detrahere audeat Caesa¬ 
ri Perez de Tudela, viro forti, inde¬ 
fesso, nobilique non tantum apud his- 
panos verum etiam apud exteros. 
Omnibus, qui legerint, sive tironibus 
sive veteranis expertisque manifes¬ 
tum erit quantus rerum montanarum 
cultus his paginis contineatur. Auctor 
enim voluminis miram ostendit etiam 
vocationem scriptoris amoenissimi, 
nam in eo eminet, praeter absolutam 
montium conscendorum experientiam, 
exercitium, cognitionem omne genus 
viarum, curiositas quaedam et studium 
insatiabile, memoria praestantissima 
stilusque ad res in montibus gestas 
enarrandas, memorandas, explicandas 
facillimus. Huc accedit quod Caesar 
Perez de Tudela, qui saepissime cum 
acroasibus tum televisificis transmis¬ 
sionibus ad montium amorem studium" 
que juveniles animos concitavit, hoc 
volumine perpetuam quasi cathedram 
occupare videtur e qua juvenes hoc 
forti virilique corporis exercitio in¬ 
stituere liceat. 


Babin, P. — Lo audio-znsual y la fe. 

Ediciones Marova. Viriato, 55, Ma¬ 
drid, 1973. Pag. 222. 

In media, ut ita vulgo dicamus, 
aetate “electronica” versamur; in ea 
instrumenta jam diu usu tradita ad 
res et cogitata exprimenda necessa¬ 
riam patiuntur mutationem, adeo ut a 
nobis ipsi quaerere debeamus quid fu¬ 
turum sit de nostra verbi scripti cul¬ 
tura. In dies invalescunt opes quos 
audio-visuales vulgo nuncupamus: te- 
levisio, photographia, cinematogra- 
phia, magnetophonum, magnetosco- 
pium ceteraque. Catechesim non licet 
longe ab inventis recentibus abesse, 
quin periculo subiciatur minime cum 
hodiernis communicandi hominibus, 
qui rebus instrumentisque audio-vi- 
sualibus undequaque obruuntur. Ta¬ 
men magna exoritur quaestio nonne 
catechesis mediis audio-visualibus la¬ 
cessita eadem temptare possit, quin 
eorum et virtutem et efficacitatem et 
sensum ad homines in fide instituen¬ 
dos amittat. P. P. Babin, peritissimis 
quoque paedagogis communem ope¬ 
ram navantibus, huic quaestioni res¬ 
ponsum dare contendit hoc volumine 
penitus investigando quo pacto sermo 
audio-visualis cum fide hodie traden¬ 
da congruere plane possit. En habe¬ 
mus librum minime theoreticum sed 
maxime practicum, quo rationes seu 
viae theoreticae tamquam fructus ex¬ 
perientiae proponuntur; librum scili¬ 
cet quo non tantum quid sint media 
audio-visualia significatur verum 
etiam quo modo eadem utenda sint in 
catechesi et in juvenum institutione. 
Quem ad finem prima operis parte 
ubi haec proponitur quaestio: “Quae¬ 
nam hodie res immutentur?”, homo 
cultus audio-visualis mirum in modum 
describitur in iis in primis quae ad ex¬ 
primendam fiden Christianam spec¬ 
tant. Secunda parte praecipua princi¬ 
pia seu praecepta, quibus sermo audio- 

visualis regitur atque moderatur, 
praesertim vero ad catechesim quod 
attinet, ab auctoribus praebentur ; 
principia nempe seu normae quae in 
technicis experimentalibus in philoso¬ 
phia, in psychologia religiosa innitun¬ 
tur. Tertia demum parte magnae illae 
mutationes explorantur, quae apud 
homines recentes opibus audio-visuali¬ 
bus perfectae sunt. Praeterea volumi¬ 
nis auctores in usum linguae audio- 
visualis nos manu quasi ducunt, de 
adquirendis parandisque hujus modi 
instrumentis admonent, technicam 
viam significant ad documenta audio- 
visualia ordinanda atque distribuenda, 
per amplam tandem bibliographiam de 
re ej usque novo dicendi genere com¬ 
modant legentibus. Opus, paucis ver¬ 
bis, omni ratione absolutum perfec¬ 
tumque enixe lectoribus nostris com¬ 
mendandum. 

Babin, P. — Fotopalabra 3. EI Evan- 
gelio hoy (II). 48 fotografias y fo¬ 
lleto explicativo de 28 paginas. Edi- 
ciones Marova, Madrid, 1973. 

Postquam superius opus judicio 
critico instruximus, facile opusculum 
“ FOTOPALABRA 3” inscriptum 
paucissimis verbis lectoribus praebere 
possumus. Cum ea occasione quantum 
momentum nostra aetate media audio- 
visualia haberent in tradenda fide 
Christiana compertum esset, nihil am¬ 
plius dicendum praeter quam quod 
uti hujus modi mediis debemus tan- 
quarn instrumentis quae proprium 
sermonem habent. Quod recte data 
hujus opusculi occasione fieri potest. 
In eo enim XLVIII imagines photo- 
graphicae colliguntur quae accuratissi¬ 
me selectae sunt ad vivam Evangelii 
expressionem visualem. Duo quidem 
specimina laboris pastoralis seu cate- 
chetici offeruntur quae Resurrectio¬ 
nem habent tanquam centrum et axem 
ut processus et evolutio vitalis juve¬ 
num maturior in dies fiat. Quaprop¬ 


ter fidei institutores haec adminicula 
visualia magni habebunt, cum sibi 
plurimum inserviant ad curriculum 
educationis Christianae instituendum. 
Quae specimina hoc opusculo nunc 
oblata, quamvis per se ad aetatem adu¬ 
lescentium 14-16 annorum pertinen¬ 
tia, applicari aptarique tamen magna 
utilitate possunt et juvenibus et adul¬ 
tis. Praeter XLVIII imagines photo- 
graphicas brevi XXVIII paginarum 
libello utrumque argumentum exponi¬ 
tur atque explicatur, adeo ut ejus ad¬ 
jumento pulcherrimae tabulae mura¬ 
les facili modo conficiantur quo nun¬ 
tius Christianus jucundissime juveni¬ 
bus tradi possit. 

Lopez de la Viesca, E. — EI forum 
musica!. Fondo de cultura popular, 
N.° 4. Editorial MARSIEGA, Ma¬ 
drid. 1971. Pag. 120. 

Adultos per musicam instituere at¬ 
que erudire sibi auctor hoc opere pro¬ 
posuit. Quod propositum sane laudan¬ 
dum est. Hoc enim libello E. Lopez de 
ia Viesca animos recentium hominum 
tangere vult in quaestiones quae ho¬ 
diernis cantilenis hodiernisque modis 
musicis exprimuntur. Postquam quid 
sit “forum musicum”, quid quoque eo 
intendatur, quo modo instituatur, evol¬ 
vatur, moderetur, quaenam intersint 
personae explicatum est, tria quasi 
specimina seu exempla fori musici per¬ 
ficiendi proponuntur quibus tres mag¬ 
ni momenti apud homines recentes at¬ 
tinguntur quaestiones: labor scilicet, 
hominum necessitudo, cantus Baetico¬ 
rum popularis. In unoquoque capite 
seu fori musici peragendi specimine 
selectae cantiones ope discorum pho- 
nographicorum designantur recentio- 
res, non nullaenue de re fiunt interro- 
gationes ad colloquium de littera can¬ 
tionum, de iis quae cantionibus conti¬ 
nentur, de modis musicis ceterisque 
utiliter cum sociis habendum. 

Sole Roma, J. M. — Ministros de la 
Palabra. Homilias de los tres ei¬ 
dos. Vol. I: Ciclo A, pag. 312. Vol. 
II: Ciclo B, pag. 256. Vol. III: Ci¬ 
clo C, pag. 264. Editiones Studium, 
Madrid, 1972. 

Sacrae illae homiliae, quas auctor 
primum sodalibus Consociationis 
Sancti Antonii Mariae Claret, postea 
in lucem omnium plausu atque ex¬ 
spectatione editae sunt. Pater Jose- 
phus M. Sole Roma, sodalis clare- 
tianus, peritissimus Sacrae Scriptu¬ 
rae interpres, hujus modi homilias 
tribus collegit voluminibus quae tri¬ 
bus curriculis liturgicis respondent. 
Omnes nos sacerdotes grato erimus 
animo auctori quod tanto nos dona¬ 
vit adjumento ad Verbum Dei rite 
praedicandum. In his enim ibiblicis 
commentationibus tutissima invenitur 
doctrina, vera theologia, mira in ar¬ 
gumentis explanandis concinnitas, cla¬ 
ritas, simplicitas. Quod summum me¬ 
ritum sapientis interpretis videtur. 
Primum volumen prologo Rdi. Jose- 
phi Basch, Praesidis Consociationis 
Sacerdotalis, praemunitur, ubi et opus 
et auctorem commendat; praeterea in¬ 
troductio de recta Verbi Dei praedi¬ 
catione et expositione fit; in secundo 
volumine canticum ad Verbum Dei 
praemittitur e pulcherrimis Psalmi 
119 cogitatis ac sensibus desumptum; 
in tertio volumine ardens de Verbo 
Dei peragitur adhortatio. Quibus rite 
peractis, unoquoque volumine com¬ 
mentationes biblicae continentur quae 


dominicis praecipuisque diebus festis 
respondent. 

I 

Mouroux, J. — Sentido cristiano dei 

hombre. Ed. Studium, Madrid, 
1973. Pag. 148. 

Hominem esse atque Christianum, 
en munus officiumque quo unusquis¬ 
que humana vita perdurante omni stu¬ 
dio fungi debet. Hac duplici vitae spe¬ 
cie Joannes Mouroux librum omni ra¬ 
tione aestimabilem eo in primis con¬ 
scripsit consilio ut crebram eamque 
falsam sententiam labefactaret Chris¬ 
tianam doctrinam homini alienam es¬ 
se, immo tragicae hominis condicionis 
sublevandae impotentem nihilque ob¬ 
sequentem miseriae humanae simul 
atque magnificentiae. Auctor contra 
omnes hominis facultates vindicare 
nititur vel eas quae ad condicionem 
humanam corporis, temporis spatiique 
attinent. Prima parte (“ Valores tem¬ 
porales”) homo in orbita temporis et 
in mvsterio universi constituitur; 
deinde secunda parte (“ Valores cor¬ 
porales”) corporis momentum inves¬ 
tigatur quod ad ejus dignitatem, mi¬ 
seriam redemptionemque spectat; ter¬ 
tia denique parte (“ Valores espiritua- 
les”) haec argumenta attinguntur: 
persona humana, libertas animi, li¬ 
bertas christiana, Christianus amandi 
sensus, caritas christiana. Paucis ver¬ 
bis ecce liber qui diuturnae cogitatio¬ 
nis theologicae est fructus quique ex 
non nullis acroasibus retractatis atque 
locupletatis constat. 


Marianus Molina, C. M. F. 

Carxot, Dt. — EI libro dei joven. 

Ed. Studium, Madrid, 1972. Pag. 

308. EI libro de la joven. Ed. Stu¬ 
dium, Madrid, 1972. Pag. 328. 

En utilissima duo volumina quae 
simul recensenda putamus, cum 
eodem consilio sit utrumque conscrip¬ 
tum a Doctore J. Carnot, nobili medi¬ 
co francogallo, peritissimoque in iis 
quae ad rem hodie attinent. Juveni¬ 
bus in primis destinatur qui vitam 
probam, honestam, pulchram vivere 
volunt; in eis enim utriusque sexus 
juvenes praesto invenient quidquid 
necessarium ad matrimonium capes¬ 
sendum aestimatur. Primum volumen, 
cui est index “ EI libro dei joven", 
juvenibus dicatur qui ea aetate jam 
sunt provecti ut nomen militiae dare 
possint praecipuasque continet expli¬ 
cationes de amore sive ad ordinem 
physiologicum sive ad spritiualem 
quod spectat; cum a juvenibus omnia 
hujus modi plerumque sponte pertrac¬ 
tentur, auctor volumen perfectum ab- 
solutumque voluit, praeterquam quod 
utile quoque redderetur primis prae¬ 
sertim annis vitae conjugalis. Alte¬ 
rum volumen quo “EI libro de la jo¬ 
ven” incribitur, puellis nubilibus des¬ 
tinatur, vel quae extra familiam in 
fabricis et in officinis laborare de¬ 
bent; ubicumque locorum abhorrentia 
conseruntur de sexu et de amore, 
adeo ut omnis puella effrenatae li¬ 
centiae sit testis. Magno igitur hoc 
volumen erit adjumento puellis ut de 
omnibus bis rebus recte cogitent eo 
potius quo multae ne unam quidem 
occasionem sui in re erudiendi habue¬ 
rint. 


Heixcx, \Y. — Fundamcntos de ana 
moral cristiana. Sobre antropologia 
moral. Ediciones Studium, Madrid, 
1972. Pag. 408. 

In prima operis parte accurata 
ratione quid significet characteriolo- 
gia investigatur, necnon quid quoque 
sit anthropologia, quae ab ea exoritur, 
ad ethicam et munus pastorale quod 
spectat. Psychologia “rerum profun¬ 
darum” progrediente radiceque vi¬ 
rium “inconscientium” animi detecta, 
cum characteriologia tum anthropolo¬ 
gia tanquam quaestiones praeviae 
scientiae socialis exponuntur. Praeci¬ 
puae figurae quae in familia naturali 
funditus radicantur ( mater-pater , so¬ 
ror-frater, femina-vir, filia-filius) 
quaeque homines intra fines seu or¬ 
dinem socialem constituunt, spatium 
circumscribunt ad lucem theologicam 
ac moralem nanciscendam. Speciali 
singularique auctor cura prosequitur 
morbos seu pertubationes explorandas 
quibus naturalis hominum vita atque 
evolutio interdum significantur, qua¬ 
tenus pericula maturitatis humanae 
aliquo modo videantur. Tandem parte 
operis postrema postulata moralia 
theologiae practicae cum munere pas¬ 
torali conferuntur. Praeterea con¬ 
scientia rite morata morumque regulis 
optimis conformata haud parvam af¬ 
feret fidem ad recte vivendum. To¬ 
tius operis in universum conspectus 
majorem mutuamque reddit compre¬ 
hensionem fidei Christianae et homi¬ 
nis recentis cognoscendi nostraeque 
aetati aptandi. 

Marianus Molina, C. M. I 7 . 

